Waraysi ku saabsan middeynta qoysaska soomaalida ee Sweden | Somaliska\nShabakada Somaliska.com ayaa waxaa ay waraysi ku saabsan arrinta middeynta qoysaska soomaaliyeed la yeelatay mudane C/risaq Maxamed Xuseen oo degan magaalada Eskilstuna ee dalka Sweden. C/risaq waa aqoonyahan wax ku bartay wadankan Sweden, waana xildhibaan ku jira golaha deegaanka ee magaalada Eskilstuna. Waxaa kaloo uu ka mid yahay dadka u ololeynaayey in dowlada Iswiidhan ay shuruudaha adag ee dadka soomaaliyeed la saaray laga qaado. Mudane C/risaq waxaa uu qoray maqaalo badan oo afka Swedishka ah oo uu dadka iyo dowlada iswiidhan ugu sharaxaayo dhibaatada ay keentay kala maqnaanta qoysaska soomaaliyeed. Kani waa mid ka mid ah qoraalada badan ee c/risaq oo ku qoran afka Iswiidhishka. http://folket.se/asikter/debatt/1.886334\nHaddaba sida ay dad badani la socdaan waxaa ay dowlada Iswiidhan iyo xisbiga cagaarani ku heshiiyeen in Qoysaska soomaaliyeed la middeyn doono laga bilaabo 1-da julay ee 2012-ka. Si aan arinkaas faahfaahin iyo sharaxaad uga helono ayaan waxaan waraysi la yeelanay mudane C/risaq Maxamed Xuseen. Waraysigiina waxaa uu u dhacay sidaan.\n1. Sidee u aragtaa go’aankii ay ku dhawaaqeen dowlada iyo xisbiga Miljöpartiet?\nC/risaq: Run ahaantii waa go àan aad iyo aad aniga iyo dad badan oo soomaaliyeedba u farxad geliyey. Waana go`aan soo nooleeyey rajadii ay dadka soomaaliyeed ka qabeen iney ubadkoodii iyo ehelkoodii la midoobaan. Arintuna ma aha mid iskeed u xalisantay ee waxaa loosoo galay dadaal dhinacyo badan taabanaaya. Dadka soomaaliyeed, kuwa caruurta iyo ehelku ka maqan yihiin iyo kuwa kaleba aad iyo aad ayey uga qayb qaateen ololihii loogu jirey sidii dowlada loo fahamsiin lahaa dhibta ay shuruudan adagi leedahay. Sidaad la socotaan waxaa la sameeyey mudaaharaadyo, waxaa la dhisay dallado kala duwan oo arinkaan ka shaqeeya, waxaa la sameeyey qoraalo kala duwan, waxaa lala kulmay siyaasiyiin iyo xildhibaano, waxaa la tegey baarlamaanka. Marka dadaalkaas la galay iyo xukunka ilaahay baa xalkaan suurto geliyey. Waana mid lagu farxo.\n2. Qaabkee ayaad isleedahay dowladu way ku xalineysaa arintaan? Talaabooyin noocee ah ayey dowladu qaadeysaa?\nC/risaq: Dowladu waxaa ay mareysaa qaab u degan baarlamaanka oo la isticmaalo kolkii la doonaayo in sharci la bedelo. Qaabkaasna waa waajib in la maro haddii kale sharci bedelidu waxaa ay noqoneysaa mid aan sharciga waafaqsanayn. Arinkan waxaa iska kaashanaaya Waaxda arimaha bulshada ee baarlamaanka iyo waaxda sharciyada ee baarlmaanka. Waxaana ay u saarayaan gudi soo diyaariya qoraalka sharci bedelida ah ee baarlamaanka la horgeyn doono.\nAqoonyahano ku xeeldheer ayaa loo saarayaa, ka dibna fadhiyo badan ayey qaadan doonaan si ay usoo diyaariyaan qoraal sharci oo miisaaman oo ay ku caddahay in qofka aan dhalashadiisa ku caddayn karin baasaboor ama teesare, duruufo jira awgeed uu dhalashadiisa ku caddayn karo qaab kale sida DNA. Qoraalkaas waxaa la filayaa in baarlamaanka la horkeeno bisha Maarso ee 2012-ka. Wax dhib ahina kama imaan doonto oo baarlamaanku wuu ansixinayaa maxaa yeelay horey baa sidaas loogu heshiiyey. Xisbiyada dowlada iyo xisbiga cagaaran ee heshiiyey ayaa si wadajir ah u ansixinaaya, ka dibna waa la dhaqanh gelin doonaa. Sida caadiga ahna dhaqangelinta shuruucda cusub waxaa ay bilaamaan 1-da bisha July.\nSharcigaanina kama duwana oo waxaa uu dhaqan geli doonaa 1-da july 2012-ka. Maalinta uu dhaqan galo waxii ka dameeyana fulintiisii ayaa bilaaban doonta. Bisha July waa wakhtiga xagaaga ee dalka Iswiidhan intiisa badani ay fasaxa yihiin, balse waxaan aaminsanahay in bishaasba aakhirkeeda dad soo geli doono. Dadka intooda badanise waxaa ay imaan doonaan laga bilaabo bisha Agoosto oo ah marka fasaxa laga soo noqdo. Magaaladan Eskilstuna ee aan deganahay, waxaan marhore wargeliyey qaybta iskuulada si ay ugu talo galaan caruur gaareysa ilaa 80 cunug oo aan fileyno iney magaalada Eskilstun imaan doonaan.\n3. Ma la dhihi karaa arinta Soomaalida meel ayay u dhacday hada?\nC/risaq: Haa Arintu guud ahaan waa xalisantay ayaan dhihi karaa, balse weli arimo yar-yar oo faahfaahin u baahan baa jira, tusaale ahaan dadka isqaba oo aan caruurta isu lahayn iyo ciyaalka lasoo korsaday iyo weliba sida laga yeeli lahaa caruurta qaangaartey. Laakiin mar aan la hadlay madaxa xubnaha baarlamaanka ee xisbiga cagaaran waxaa ay ii sheegtay in faahfaahin ay dhowaan soo bixi doonto.\n3. Maxaa laga yeelayaa dadka aan wax isku dhalin?\nC/risaq: Dadka aan wax isu dhalin waxaa ay ka mid yihiin dadka la doonaayo in xal laga gaaro. Marka maadaama la yiri dadka soomaaliyeed aqoonsi ma keeni karaan ee ha laga dhaafo, dadka aan ilmaha isu dhalina waxaa ay ka mid yihiin dadka soomaaliyeed ee shuruudaan laga dhaafay. Balse weli lama oga iney shuruudo kale ku xiri doonaan iyo in kale. Tusaale ahaan in qofku uu guri haysto ama uu dakhli leeyahay iwm. Dowladu weli waxba ma aaney sheegin balse waxaa muhiim ah in dadka arimhaan u ololeynaayey ay la kulmaan xisbiga cagaaran iyo kuwa dowlada una sharaxaan arinkaan dadka aan wax isu dhalin si aan iyaga hadhow shuruudo kale loogu xirin.\n4. Dadkii hore diidmada loo siiyay hada maxay sameyn karaan?\nC/risaq: Weli arinkaas iyo sidii la yeeli lahaa wax faahfaahin ahi kama soo bixin. Marka waxaan la socon doonaa heshiiska xisbiga cagaaran iyo dowlada iyo weliba hay àda socdaalka.\nMarka ugu horeysa ee aan faahfaahin helona waa la soo gudbin doonaa insha allah.\n5. Maxaa la gudboon Soomaalida Sweden?\nC/risaq: Dadka waxaa la gudboon iney dadaalkooda sii wadaan. Dadaalkana loo wado qaab siyaasadeed (Diplomacy). Taas waxaan ula jeedaa waa inaan la aamusin ee daladihii iyo dadkii arimahaan u ololeyn jirey waa iney halkoodii kasii wadaan. Waxaan dadka kula talin lahaa in magaalo walbaa ay la kulanto xisbiga cagaaran iyo xisbiyada dowlada si ay noogu sharaxaan qaabka wax loo samayn doono. Waxaa muhiim ah in arinta qoysaska soomaalidu ay tahay mid nool oo taagan ilaa maalinta ay dhaqan gasho. Waxaana aan xooga saari doonaa in sharaxaad laynaga siiyo arimaha aan kor ku soo sheegay oo ah qoysaska aan wax isu dhalin iyo caruurta lasoo korsaday iyo weliba caruurta qaangaartey intii shuruudaan lasoo rogey. Waxaa kale oo iyana muhiim ah in aan dowlada ku dhiiri gelino sidii loo dedejin lahaa middeynta qoysaska kolka sharcigu dhaqan galo. Si aan uga gaashaamano in ay wakhti dheer qaadato imaatinka qoysasku. Mudaaharaad iwm sameyn meyno balse dadaalka siyaasadeed waa inaan sii wadnaa.\n6. Dadka qaar ayaa loo diray in ay keenaan warqad cadeyneysa in uu dhintay lamaanahooda. Midaas sidee loo xalin karaa?\nC/risaq: Warqadaas waa jirtaa iney dadka weydiiyaan. Balse maadaama ay dowladu tiri waxaan fududayneynaa in caruurta ay waalidkood la midoobaan, waxaan aaminsanahay in aan waraaqo kale la isku xujeyn doonin.\n7. Hada ma la xareysan karaa dacwada, mise waxaa la sugayaa ilaa bisha Juli\nC/risaq: Dacwada haddaba waa la xeraysan karaa maxaa yeelay waxwalba wakhti bey qaataan.Qofka halka jooga waxaa loo qabanayaa balan waraysi, (intervju). Dadka xagaa afrika joogana sidoo kale. Waxaas oo dhami wakhti bey u baahan yihiin.Marka waa la xereysan karaa baan qabaa.\n8. Ma laga yaabaa in arintaan ay dowladu dib uga laabato?\nC/risaq: Maya, lagama yaabo.Heshiiska waa la galay, Qorshahaana miisaaniyadii ku bixi lahayd dowladu waa ay sheegtay. Marka suurtogal maaha in laga laabto.\nwaxaan ahay aqriste la xirira bogan somaliska ee joga addis ababa marka waxaan waydin lahaa mr jimcale waxaa halkaan jira dad wali la siinayo diidmo oo la dhahayo form cusub soo xareeya dadkaas oo wali so maray maxkamad na soo ogolatay inay la midoobaan familkooda misana mar kale soo celisay oo tiri kuma kalsoonin wali somalinimadaada maxaa ay ka yeelayaan dadkaas arinkooda\nasc dhamaan shaqaalaha somaliska waxaa kaloo aan gaar u salaamayaa jimcaale oo ninka arimahan aad iskugu xilsaaray aad baanaanu ugu farax sanahay inaad marba nala soo socodsiiso hadba meesha xaal marayo waayo angu waxaanu booqanaa oo kale dadka arimahani khuseeyaan hadaanunahy webkan somaliska marka ugu horaysa waxaananu noqon doonaa macaamiil joogta hadii ala yidhaahdo waayo webku waxa uu ka waramaa arimaha soomalida khuseeya marba arinta u cusub waanay ku mahadsan yihiin shaqaalaha aan marlabaad idhaahdee uu ugu horeeyo jimcaale iyo walaalahay kale ee lashaqeeya waxaan idiin rajaynayaa khayr adinka iyo nagaba waanad salaaman tihiin\nWaxaan aad ugu mahad naqayaa mudane C/risaaq oo u war bixiyay si aad u faahfaahsan oo masuuliyadi ku jirto. isagoo kana mid ah dadka hawshan u galay dedaalka oo aan leeyahay halkaas halagasii wado. anigoo naftaydu ka mid ah dhibanayaasha ay carruurtoodii kala maqanyihiin.\nwaxaan joogaa Nairobi. Shalay qamiis waxaan tagay safaarada Nairobi naag meesha joogto waxey leedahay PLs don.t waste your time and money, sababtoo ah waxaad heleysaa markale reject marka waxaa waaye kiiskeyga in horey la iisiiyey reject hadana la i dhahay soo xaree dacwada markale, naagtu waxey ku doodeysaa in wax sharci ah aan weli la bedelin intii ka horeyso waqtigii la bedeli lahaana waxaan hubaa in hadana diidmo kale aad la kulmeyso oo weli sharcigii hore ayaa shaqeynayaa ee please suga, xitaa shaqadii form qabashada wan joojiney oo waxba kalama socdaan ayey nagu dhahdey, intaasaan kala soo kulmey\nthanks walalkeyna aqon yahanka ahowe lkn sual ayan qaba aniga o ah. sanad ka hor aya la i siyay negtavie ama diidmo maxkamada aya dacwadeyda heysato halsano ku dhowad waxa ka codsaday maxkamada in la ika qado dhiig maxkamada neh shiib aye ika tahay weli wax jawab ah ima sinin marka suasheyga waxa waye ma dib aya lo bilawa dacwada mase mesheydi aye ka si soconeysa? wa mahadsantahay aqon yahanka somaliyed\nWad mahadsantìhin dhamantin mudane c/risaq waxa u kadhawajiyay arimo mel badan tabanaya\nSalan sare dhaman asxaabta wepkan somaliyey samra juli waxba mahan dhimasha inka xigta mida kale juli ayaga dhahay ilaha kahor arimihina fududeyn dona maxa yelay gaal hadalki waxba mahan e ilaah ku kalsonada wan idin salama dhaman asxabta wepkan lol\nasc dhamantiin waan idin salaamay bacda salaan marka aan keego dadaalkii somalidu ugu jirtay in ay u olaleeyaan sidii loo medeyn lahaa reerahooda ka maqan siiba ciyaalka rajo weyn ayaa ka soo iftiintay ,waxana jiray dad dawlada ka tirsan oo masuuliyiin ah in aan la keenin dadka somaliyed hase yeeshe waxa arimahooda kala daadiyey oo meel ay ka maraan waayeen maxaa uga qaadi weyeen DNA kuwii laga qaaday DNA maxaad u diideen hadii wax kale meesha ku jirin, hadda waxa taagan arin kale oo mohiimadu tahay in xoogga la saaro oo ah horta guri iyo shaqo ma haysataa ,arintaas si xoog badan inta goori goor tahay halaga hor tago inay ku fasaxaan oo aad faraxdaan ayey meel aydaan fileyn lug xir iidinka sameyn doonaan oo idinkoo wax la idiin ogolaaday aad oran doontaan tii horeba tanaa nooga daran ,dawlada sweden waa in waxa ay dadka ku xujeyneyso ay noqoto wax ay marka hore iyadu ku guuleysatay oo si fudud lagu heli karo hadii kale waxa soo socda hoo oo ku dhimo arintan waa mdda kaliya oo hadda ay tahay in laga hortago oo aan wax kale laga hadlin,waxa kale oo iftiimin u baahan dadka is qaba ee aan wax isu dhalin iyo dadka la soo korsaday, iyo kuwa la dhalay ee dawlada sweden ay ahayd in ay mar hore DNA ee ka qaado intii ay san gaadhin 18 jir ee maamul xumadooda intii lagu dhex jiray ay dhaafeen 18 jir hadii mar hore DNA laga qaadi lahaa hadda lama yidhaahdeen wey dhaafeen waqtigii DNA laga qaadi lahaa arimahan aan halkan ku qoray waa in somalida sweden joogta ay gudi u sameyso aqoon u leh arimaha swedhiska oo cid kasta kala hadla inta aan la guda galin oo haddna la oran waa in mar kale laga fadhiisto hadii kale meel fog ayaa wax laga doon dooni doonaa.\nmaryan mj says:\ndhamaan bahweedta somaliska.\nwaxaan aad iyo aad ugu faraxsanahay.\nhalyeeyada hagarla aanta ah oo nokacay wana ilaahey mahadiis dadalkana noowada insha alaah.\nanigu markii aan somaliya jogay waxaan aad u jeclaay subaxdii qaxwada oo aan ka bilawi jiray cabitanka.\nkkkkk hada waxaa qaxwadii ii badalay wabsedka somaliska inkasto eey igu dhertahay 1 juni\nidinkana hanaga dalina eedoyin alaha idiin garab galo.\nsorry wan qalday bisha 1juli ayeey ahed waxaan kadhigay 1juni.\nhalman hadal kumajiro mahad sanidiin\nasc mr jimcaali adigo raali ah su al ayan qaba dadka isqaba oo kunol yurub ama an irahdo wexey donayan ina loso warejiyo sweden wax yabo shuruud ah oo lagu xirayo miya jira ama qoys saska africa iyo halkan kala jogo ayey isku sharcii yihiin ama wa ka sharci duwan yihiin ado rali ah arin ka hadii ad wax faa fahin ah hadii ad ka heyso iiga so jawaaaaaab mahad sani diin dhaman shaqalaha somaliska.com\nasc dhamaan qasatan waxaan u mahad celinaa baahda somliska\nwaa arin farxad leh maanta in dhamaan loo is taagay xalin reerha laka maqan\nwaa qasab hooyo in loo keeno ubadkeeda aabna loo keeno ilmahiisa\narintaas inta ku dadaashay iyo inta u istaagtayba waad wda mahadsan tihiin\nwaxaan rajeenyaa in baarlamaanka si ugu dhaqsiyaha badan loo xaliyo\narintaan inkastoo sanadka dambo la dhahay hadana taas macquul maaha\nwaayo sidey ila tahay\nasc walal jimcaale waxan ku weyinayaa dadka mar hore intarfiyooga maray oo la diiday keen cadeen la dhahay mar labaad miyaa lagu cilinayaa inuu xareeyo dacwada uu hadaneh in intarfiyooga maro iiga soo jawaab walal mahadsanid\nwaxaan aad ku faraxsanahay dedaalka ay muujiyeen xildhibaano heer qaran iyo heer degmoba gaar ahaan xusbiga doogga oo aad ula\ndoobtay in la mideeeyo reeraha soomaaliyeed.\nascw waxan halka ka salamaya c.risaaq m. med xuseen iyo jemcale oo dadhiya warkan dhamantin wa idin salamaya anigu waxan ahay gabar somaliyed oo degan wadan kan iswedan waxa iga maqan nin kagi waxa laysiye didmo labajer marki sadexad dacwadi wa ka xiran tahay aya la igu yiri max kamada aya itiri marka hada ma aniga aya xeranaya fom cusub mase ninkagi aya itopiya ka soxeranaya tankale iiyo hada isaga lama jowabin aniga oo an enterafiyu laga qadin aya la ijowabay lakin isga maya interafiyugina bishi kowad sanadkan ayu maray fadlan wax fahfahin ah isiya\nWaad salaaman tihiin. Arimo badan ayaan weli jawaab loo haynin, Ma codsi cusub ayaa la dhiibayaa, haddii qofka dacwadii ka xirantay? ma dacwadii xereysnayd ayaa soconeysa?ma intervju cusub ayaa la qaadi? Ma hadaa foomka la xereynaa mise waa la sugayaa?\nArimahaas oo dhan waxaan ka jawaabi doonaa kolkii ay hayàda socdaalka soo saarto faahfaahin ku saabsan heshiiskaan la gaaray. Anaguna cadaadis baan saareynaa bal in naloo faahfaahiyo arimahaas si uu dadka wel-welku uga dego. Marka ugu horeysa ee khabaar ama war dheeraad ahi soo baxona waa la idiin soo gudbin doonaa.\nhinda walaal way jiran waxyalahad ka hadlayso waayo xita aniga waxa lasiyay ninka iqaba maxkamada sare aya igu tiri kiiska ninka aad u dacwatay ma furayno wayo waxan ku qanacnay tii magareshiinka hadana ma fuurayno kiskan wana saad sheegtay oo wey iga xirmatay waxan sameyay dib ayan u xareeyay wana maray intarvyugi bishan aan ku jirno 21ke mahadsanid\nhinda waxan ka ilaway waxa laga xarena xaga iyo afrika\nasc jimacale iyo bahda somaliska wad mahadsantihiin ha inaga dalinina inagane waxaan fikrad heyno iyo dhiri galin wan idinku soo birineyna qof walbane waxuu cuna cadku allah subxana watacala u qoray\nwaxaan salaamayaa akhyaarta doorka lama ilaawaankia ka qaadatay arrinta midaynta qoysaska soomaaliyeed intaa isha ayaan ku hayay oo webkan somaliska ayaan kala socday dhamaantiin waad mahadsantihiin.\nwaxaan aad u jeclahay su,aashan in aad iiga soo jawaabtaan. waxaan ahay aabe jooga wadanka sweden (sverige) marka qofku sharciga qaato ee uu afarta lambar qaatanayo haddii aanu caruurtiisa ka diiwaan gelin skattvarket – ga haddeer ku dhawaad labo sano kadib uu skatt -ka is yidhi ka diiwaan geli oo la yidhi ku qanci mayno waraaqha dhalashada soomaaliya ee caddayn kale keen dacwada caruurtuna magrationka si caadi ah ayay uga socotaa oo markii aan imid sverige ayaan diiwaan geliyay. marka su,aashaydu waxay tahay miyay dacwada wax u dhimaysaa go,aan gaadhida maxaa skattvarket ka uga diiwaan gelin waysay?? waxaan filayaa in lay fahmin waxaan idinka rajaynayaa jawaab.\nWaxaan ka cudurdaaranayaa qoraalkii aan soo diray gebagebada waxaan idhi\nwaxaan filayaa in lay fahmin waxaan uga jeeday waxaan filayaa in lay fahmay.\nsidaa u fahma.\narrintaasi muhiim bay ii tahaye iiga soo jawaab. qofku marka arrin uu ka welwelayo dhib ayay ku haysaa.\nI love somaliska\nallaah ayaa mahadaas iskale waxaana dhamaan dadka soomaaliyeed ugu bishaareenayaa iney dadaalkooda halkaas kasii wadaan mahad naqa allaahna sii wadaan mar walba oo aad tukataana allaah kabaridaan wax san insha allaah asc\nMaa shaa allah ilaah ayaa mad leh waxba asaga ayaa gacantiisa ayey ku jirtaa wan ku faraxsanahay in lamideyo reeraha somaliyeed wan farxad iyo reyn usoo hoyotay reraha kala maqan waad mahadsantiihiin webka somaliska\nacuudu ben badanidiinaa war dadka beenta ka dhaafa hadii buuw buufis idin dilay dadka hasumey ninka ilaah ka baqa


Guusha dhabta ahi waa midda timaadda guul-darrooyin badan kadib! – Qalbiga furan ayuu ka yimaadaa Wajiga furan Qalbiga furan ayuu ka yimaadaa Wajiga furan\nGuusha dhabta ahi waa midda timaadda guul-darrooyin badan kadib! | Qalbiga furan ayuu ka yimaadaa Wajiga furan\nHome Entertainment Guusha dhabta ahi waa midda timaadda guul-darrooyin badan kadib!\nShan sano ayuu jirey markii aabihiis geeriyoodey, 16sano markii uu gaareyna wuxuu ka tegey waxbarashada. 17 jir markii da’disu ahayd waxaa laga eryey afar shaqo, sanad kadibna wuu guursadey.\nSanadkiisii 19aad wuxuu noqdey aabe. 20 markii uu gaarey ayey xaaskiisii ka carootay iyadoo horay usii kaxaysatay gabadha keliya ee uu dhalay.\nDabadeed wuxuu shaqo yar ka helay maqaayad isagoo hawshiisu markii hore ahayd weel dhaqista, markii dambese u dallacay cunto-kariye, nasiib darro shaqadaas waqti dheer masii joogin oo wuu ku fashilmey.\nWuxuu isku dayey in uu dib ula midoobo xaaskiisa iyo gabadhiisa, marar badan ayuu ku guuldareystey qorshahaas inkastoo ugu dambeyntii uu ku qanciyey xaaskiisa inay usoo noqoto. Dabadeed wuxuu bilaabay dareewalnimo inuu ku shaqeysto isagoo muddo kooban noqdey dareewal taksi, haseyeeshee taasina ma noqon mid uu ka mira keeno. Ciidamada ayuu ku biiray, muddo kooban kadib waa laga eryey ciidanka.\nDabadeed wuxuu dalbaday in uu barto qaanuunka, jaamacaduse way diidey inay aqbasho codsigiisa. Ugu dambeyntii wuxuu u wareegey dhanka suuq-geynta iyo caymiska, shaqadaasna sidii caadada u ahayd wuu ku fashilmay.\nHEES KA HADLEYSA GUUSHA\nMarkii uu gaarey da’da 65 ee uu hawl-gab noqdey, waxay dowladdu siisey lacag yar oo lasiiyo dadka shaqada ka fariista, saamiga uu helay xilligaas wuxuu ahaa $150 (Boqol iyo konton doollar). Maalinta uu lacagta helay maalintii ku xigtey wuxuu go’aansadey inuu is-dilo, maadaama uu aaminsanaa inuu ku guuldaraystey nolosha, kana gaabiyey xaqiijinta yoolashii uu higsanayey.\nWuxuu hoos fariistey geed ku dhow gurigiisa, isagoo gacanta ku haysta warqad iyo qalin si uu u qoro dardaarankiisa. Markii uu warqadda iyo qalinka isa saaray, wuxuu isweydiiyey su’aalo badan.\nWuxuu garowsadey inay jiraan waxyaabo badan oo uu ku fashilmey, balse ay u dhiman yihiin waxyaabo badan oo uu ka guul gaari karo. Wuxuu aaminsanaa in uu leeyahay xirfad sare oo dhanka cunto-karinta ah. Go’aan deg deg ah ayuu qaatey.\nLacagtii uu haystey ee ahayd boqol iyo kontonka doolar, wuxuu isticmaalay 87 doolar oo kamid ah.\nWuxuu tegey suuqa, si uu u soo gato xoogaa qudaar ah, hilib digaag, maqlaha cuntada lagu shiilo, saliid iyo inyaroo xawaashyo ah.\nMaalintaas wixii ka dambeeyey, wuxuu bilaabay ka ganacsiga hilibka digaagga ee shiilan, wuxuu hilibka ku diyaarin jirey gurigiisa, dabadeedna wuxuu kusoo wareejin jirey jidadka tuulada North Corbin ee gobolka Kentucky ee dalka Maraykanka. Muddo kooban kadib ganacsigiisii yaraa horumar weyn ayuu sameeyey, macaamiil badanna way ku xirmeen.\nMarkii uu gaarey da’da 88jir -xiligaas oo ku beegnayd 23 sano kadib- markii uu shaqadaas bilaabay, wuxuu ahaa bilyoneer dunida oo dhan caan ka ah.\nNinkaasi waa Harland Sanders (1890-1980). Shirkaddii uu asaasay oo [hadda] lagu magacaabo Kentucky Fried Chicken (KFC) waxaa hoos taga 20,000 oo maqaayadood oo ku kala yaal 123 dal oo caalamka ah, taas oo qiimaha ay [xilligan] ku fadhidaa gaarayo adduun lacageed oo dhan 23 bilyan oo doolar. Waana shirkadda labaad ee ugu weyn dunida kuwa ka ganacsada maqaayadaha iibiya cuntada fudud.\nDulucda sheekadani waxa weeye, ogow isku-day walba oo guuleysta waxaa ka horreeyey iskudayo badan oo fashilmey. Guusha dhabta ahina waa midda timaada dadaal badan iyo jab xoog leh dabadood. Guusha sida sahlan lagu gaaro inta badan ma noqoto mid loo aayo.\nXuquuqda shekadan waxaa leh Xaaji Dirir\n886 Booqashada dhan 4 Booqashada maanta\nPrevious PostDhoom Reloaded Hindi Af Somali Next PostMa Atoore Nimo jaceylbaa, mise waa xirfad cusub, Bal daawo Ninkan Dhalinyarada ah


White Denim Tickets Portland - Wonder Ballroom - White Denim Portland - Concert Tickets\nPortland White Denim Tickets\nWhite Denim Tickets Portland\nPortland, OR Friday, December 4, 2020 8:30PM Buy Now\nWhite Denim is performing at Wonder Ballroom in Portland, OR.\nSqueeze Tickets Portland - Mark Farina Tickets Portland - Wheel - Band Tickets Portland - King Krule Tickets Portland - Darius Rucker Tickets Portland - Circa Survive Tickets Portland\nHamilton Tickets Portland - The Band's Visit Tickets Portland - Trolls Live! Tickets Portland - Anastasia Tickets Portland - Disney On Ice: Worlds of Enchantment Tickets Portland - Summer - The Donna Summer Musical Tickets Portland\nDude Perfect Tickets Portland - Kuinka Tickets Portland - Messages From Heaven - A Gallery Reading Event With Renee Terrill Tickets Portland - And That's Why We Drink Podcast Tickets Portland - Dr. Cynthia McKinney Tickets Portland - Violet Chachki Tickets Portland


Warbixin ku saasban khasaarahii ka dhashay Qaraxyadii Muqdisho oo dhammeystiran | Warbixin ku saasban khasaarahii ka dhashay Qaraxyadii Muqdisho oo dhammeystiran | Hal Sheegaha La Hubo\nWarbixin ku saasban khasaarahii ka dhashay Qaraxyadii Muqdisho oo dhammeystiran\nKhasaare ayaa ka dhashay ilaa 3 qarax oo xalay ka dhacay magaalada Muqdisho, qaraxyadan ayaa ka kala dhacay meelo u dhow xarummaha Villa Somalia iyo NISA.\nWeriyeyaasha ayaa booqasho iyo xiriir la sameeyay Isbitaallada magaalada Muqdisho si xog dhab ah looga helo dadkii waxyeelladu soo gaadhay.\nXogtan hoose waxa laga helay ilaa 5 Isbitaal, waana kuwii la geeyay dadka ugu badan ee waxyeelladu soo gaartay.\nIsbitaalka Madiina: sida uu Warbaahinta madaxa Isbitaalka Dr. Cabdiqadir Macalin Xuseen u sheegay waxaa la geeyay meydadka 27 iyo 12 dhaawac ah, dhaawacyadii la geeyay labo ayaa geeriyootay, 10-na waa la jiifiyay.\nDaaru-shifa: Waxaa Warbaahintala hadlay Dr. Cabbaas Maxamud, agaasimaha Isbitaalka, waxuuna sheegay in la soo gaarsiiyay 15 dhaawac ah, 8 fudud, 6 la jiifiyay halna wax looga qaban kari waayey cisbitaalka.\nIsbitaalka Erdogan (Ex Digfeer): Dhakhaatiir la hadalnay waxaa ay noo sheegeen in 7 dhaawac ah la soo gaarsiiyay.\nIsbitaalka Ummah: Qaar ka tirsan dhakhaatiirka ayaa Wariyeyaasha u sheegay in ay soo gaareen 16 dhaawac ah, oo labo ka mid ah ay u gudbiyeen Erdogaan, halka mid kale uu Isbitaalka ku dhintay.\nIsbitaalka Keysaney: Isbitaalka Keysaney dhakhaatiir ka tirsan ayaa Goobjoog News u xaqiijiyay in la gaarsiiyay 8 dhawac ah, 4 fudud oo la diray iyo 4 la jiifiyay.\nDhinaca kale C/casiis Xildhibaan, afhayeenka wasaaradda amniga ayaa sheegay iney toogteen 5 ka tirsan dagaalyahannada A-shabaab ee weerarka soo qaaday,\nGuud ahaan dhimashada Ay Warbaahinta diwaan-gelisay waa 35 halka dhaawaca uu gaaray 55 qof.


Curadkii Curinta: Calan-side Cali Sugulle Cigaal,\nby admin • April 1, 2018 • 0 Comments\n(1936kii – 2016ka)\n“Waxan waayey, waayeel murtida, waajibkeed gudaye,\nWaxan waayey, waadiga hiddaha, weel nin noo dara e’,\nWaxan waayey, ruux loo wakiyo, wiiqii bawdada e’,\nWaxan waayey, ruux lagu wardiyo, weedhuhuu yidhiye,\nWaxan waayey, wabarkii tixdiyo, wadanaheediiye,\nWaxan waayey, waradii hiddaha, waayo-araggiiye,\nWaxan waayey, wadihii wan-qalay, wowga dirireede,\nWaxan waayey, wadhi kii ku dhigay, gaalkii wicilkiiye,\nWaxan waayey, webi dhaqanku laa, oo ka wabax laaye,\nWaxan waayey, wiilkii indhaha, waaxda maqalkiiye,\nWaxan waayey,lama waarayee, waafi Dun-carbeede,\nWaxan waayey, waaniye jeclaa, wadar dadkiisoo dhan.,\nTuduc ka mid ah Maansada Baroor-diiqda ah ee Xasan Daahir Ismaaciil, Weedhsame,\nQalinka Boobe Yuusuf Ducaale –\nCali Sugulle Cigaal, Dun-carbeed, beryahanba waa uu xanuunsanayay oo wuxu jiifay Cisbitaal ku yaal Imaaraadka. Aad ayaa looga soo dardaar-werin jiray caafimaadkiisa. Hadba waxaad ku hanbabaraysay wefdi xukuumadeed oo dalxiis ku jooga Imaaraadka oo soo booqanaya Mujaahid Abwaan Cali Sugulle Cigaal, Dun-carbeed. Sidaas ayay xaaladdiisa caafimaad iskaga liidatay beryahan danbeba.\nSiddeetanaadkii Cali Sugulle Cigaal, wuxu ka mid ahaa halgamayaashii SNM ee af iyo addinba ku dagaallamay. Wuxu ka mid ahaa kooxdii fanka ee SNM ee deggenayd Kaam-abokor. Markii dalka la xoreeyay muddo yar ka dib ayuu deggenaansho ka helay mid ka mid ah Imaradka Abu-dabi oo aan filayo in ay tahay Shaariqa. Halkaas ayuu deggenaa sannadihii ugu danbeeyay noloshisa, ka dibna ku xanuunsaday.\nMarkii ay taariikhdu ku beegnayd 11/1/2016ka, mar ay saacaddu ahayd ku-sinnaan ilaa 3.00 galabnimo ama gelinkii danbe ayuu ku geeriyooday Imaaraadka. Muddo ku sinnayd 15 daqiiqadood ka dib aniga oo gurigayga ku sugan ayay dhowr jeer dad i soo garaaceen. Waxaan ka sii xusuustaa Mahad iyo Tiyo oo ii sheegay geerida naxdinta leh ee Cali Sugulle Cigaal. Waxa kale oo iyaguna goor danbe ila soo hadlay Wacays iyo wiil magaciisa Muxyaddiin iigu sheegay oo iyaguna ii xaqiijiyay geerida Cali Sugulle Cigaal, Dun-carbeed. Tilifoonnadu sidaas ayay iskaga soo daba-dhacayeen ilaa habeennimadii.\nKu-sinnaan 7.04 saacadood ee fiidnimo waxa Dubai igala soo hadlay Axmed Naaji sacad, wax yar ka-dibna waxaanu wada-hadallay Colaad oo ii xaqiijiyay in ay soo qaadi doonaan meydka Cali Sugulle Cigaal maalinta Khamiista, subaxnimada hore.\nCali Sugulle Cigaal, Dun-carbeed qof keliya ma ahayn. Wuu ka badnaa. Weliba waxa intaa u dheeraa in uu ahaa bad-faneed oo aan laga dabbaalan karayn. Waxa kaaga daran wuxuu ka tegay ama beeray oo fan iyo fannaanba leh. Waxaan soo xusuustay tuducyo ka mid ahaa Baroor-diiqdii Xuseen Jaamac Rooble (Xaaji Gujis) ka tiriyay geeridii naxdinta lahayd ee Cabdillaahi Maxamed Maxamuud Xirsi oo loo yaqaannay Cabdillaahi-qarshe, tuducaas oo ahaa:\n“Hadda qof iyo dhowr iyo,\nQoys iyo kamuu tegin,\nQolo waxaad tidhaahdo e’\nQormadu fadhiyi jiray,\nQarshe nagu banneeyee,”\nQormadaa qormadeedii ayuu Cali Sugulle Cigaal, Dun-carbeed ku banneeyay dunida fanka Soomaaliyeed guud ahaan.\nSidii uu ii sheegay 1998kii dhammaadkiisii mar aan Dubai ku wareystay, Cali Sugulle Cigaal “Dun-carbeed” wuxu ku dhashay magaalada Oodweyne 1939kii. Hooyadii waxay ahayd Dhool Xasan Xirsi. Wuxu ku barbaaray magaalada Berbera oo uu ka galay malcaamad Quraan. Markii uu dhammaystay Dugsiga Hoose, wuxu Dugsiga Dhexe ka galay Sheekh 1949kii. Sannadku markii uu ahaa 1951kii ayaa laga eryay Dugsiga Dhexe ee Sheekh isaga oo lagu eedeeyay muddaaharaad uu abaabulay oo la xidhiidhay ciyaar kubbadeed. Saaxiibbadii la galay abaabulkaa oo kaga baxay waa kii ku lahaa:\n“Saaxiibbadayoow intay sababteen,\nSanduuqiina mayla qaadi weydeen”,\nTuducaas ayaa badiba loo yaqaannaa in uu ahaa wixii ugu horreeyay ee uu tiriyay. Laga soo bilaabo maalintas ilaa maanta oo uu geeriyoonayo Cali Sugulle Cigaal wuxu ku hawlanaa fanka iyo falkintiisa isaga oo geedaha ugu doorka roon meydhax iyo mullaaxdeedba uga diiri jiray.\nMarka aynu fanka iyo dhudihiisa ka hadlaynno, Cali Sugulle Cigaal wuxu ka mid dadka aadka u tirada yar ee Ilaahay mowhibada u siiyay in uu hor yaal ku noqdo dhowr dhudood oo sida qof keli ahi u kulmiyaa adag tahay.\nDhowr iyo konton ayuu bilaabay in uu ka hawl-galo Waaxdii ama ‘Department-kii’ Xannaanada xoolaha. Muddo badan ayuu ka ka hawl-gelayay degmooyin badan oo Somaliland ka mid ahaa, halkaana waayo-aragnimo hodan ah ka korodhsaday. 1957kii wuxu galay Dugsigii Tababarka Xirfadaha ee Sheekh (VTC), halkaas oo uu ku jiray ilaa 1959kii xilligaas oo loo beddelay Boorame.\nWuu ka digo-rogtay oo 1960kii wuxu noqdya Karraani isaga oo ka hawl-geli jiray xafiiskyadii maamulka ee dawladdii Ingiriiska ee dalka gumeysan jirtay. Wuxu ka shaqayn jiray oo uu karraani ka ahaan jiray Xafiiskii Hawlaha Guud ee loo yaqaannay ‘PWD-da’. Intaa ka dib ama xilliyadii danbe wuxu u wareegay Xafiiska Shaqaalaha oo loo yaqaannay ‘Establishment-ka’.\nWuxu iiga sheekeeyay mar uu Addis-ababa dawada xoolaha kaga soo raray laba baqalood uu la soo lugeeyay. Wuxu sheekadaa ii marinayaa 1993kii, malmihii lagu jiray Shirweynihii Boorame. Wuxu sheekada iigu daray in ay Boorame ka mid ahayd magaalooyinka ama degmooyinka uu ka hawl-galay. Hawshan xannaanada xoolaha oo uu waxoogaa ka shaqaynayay waxay u suuro-gelisay in uu barto dad badan iyo deegaammo badan oo markii danbe wax weyn ku kordhiyay awooddiisii curineed ee faneed oo dhudo badan u qaybsamaysay.\nWaxba wax la raajaa rag kuma sama e’, Cali Sugulle Cigaal wuxu horyaal sida loola tartamaa adag tahay ku ahaa: curinta maansada, curinta iyo soo-saarista riwaayadaha, curinta heesaha, curinta alxaanta isaga oo lahaa kuwa ugu macaan ee ilaa maantadaa loogu jecel yahay. Wuxu si la yaab leh u yaqaannay ciyaaraha hiddaha iyo dhaqanka oo saldhig iyo hal-beegba u ahaa alxaantiisa ma-guuraanka ah, taas oo dhadhan gaar ah u yeeli jirtay alxaanta uu sameeyo baadi-sooc gaar ahna u ahayd.\nRalli iga ahad, Axmed Yuusuf Ducaale oo ay Cali Sugulle isku soo gaadheen Dugsiga Sheekh isla markaana goob-joog u ahaa galabtaa la eryay ayaa ii sheegay in ay dhalashadiisu ku beegnayd 1936kii oo ay isku fil ahaayeen.\nMarka aynu eegno noloshiisa qoysnimo Cali Sugulle wuxu yeeshay saddex xaas, carruurtii uu dhakayna waxa ka nool toban u kala-baxa 8 gabdhood iyo laba wiil. Carfi Jaamac ayaa ugu horreysay oo laba hablood u dhashay, waxa ku xigtay Saado Jamac Geelle oo leh shan hablood iyo laba wiil iyo Jamaad Xasan Axmed oo gabadh keliya u dhashay.\nCali Sugulle Cigaal, Dun-carbeed, isaga oo iska lahaa taariikh faneed oo hodan ah oo u gaar ahayd, ayaynu haddana ka dheehan karnaa sidii uu ugu xidhnaa ama fan-wadaag, suugaan-wadaag iyo masrax-wadaagba uu la ahaa qamaamuurtii ka horreysay ee lahayd Cabdillaahi-qarshe, Xuseen Aw Faarax Dubbad, Maxamed Ismaaciil Baa-sarce (Barkhad-cas) iyo qaar kaloo badan….iyo qaar kaloo badan waa halkii Maxamed Mooge e’. Fanka hodanka iyo ma-guuraankaba ah ee Cali Sugulle Cigaal waa mid ku taxan soo-if-bixii iyo curashadii Qaraamka ama heellada oo ah halka uu ka soo galay.\n1954kii wuxu ka mid noqday aasaasayaashii Kooxdii Walaalo Hargeysa oo magacyada uu xusay ay ku jireen: Xuseen Aw Faarax, Cabdillaahi-qarshe iyo Barkhad-cas.\nSidii uu Cali Sugulle laftiisu ii sheegay 1998kii mar aan Dubai kula kulmay hawlaha fanka waxa ku dhiirri-geliyay Maxamed Ismaaciil Baa-sarce oo loo yaqaannay.’\nCabdillaahi-qarshe wuxu Cadan ka soo wareegayaa 1945kii oo uu ka soo degayaa magaalada Berbera ka-dibna u soo gudbayaa magaalada Hargeysa. Wuxu la kulmayaa Balwadii oo galbeed ka curatay 1943kii oo uu calan-side u ahaa Cabdi-sinimoo oo ay ku lammaanayd Qadiijo Ciye Dharaar oo loo yaqaannay magac-faneedka Qadiija Balwo.\nBalwadii ayaa u soo guuraysa Hargeysa, waxaanay markii danbe u digo-roganaysaa Heello oo uu horseed u ahaa Cabdillaahi-qarshe. Markii magaca Balwada lala xidhiidhiyay balwooyin badan oo ay jaadka iyo sigaarkuba ka mid ahaayeen ayaa magaca la beddelayaa. Waxa kale oo intaa u dheeraa iyada oo Balwada lagu sharaysan jiray fanka oo cusbaa iyo rag iyo dumar wada fadhiista. Waa sida uu ku sababeeyay soo-if-baxii Heellada Cabdillaahi-qarshe mar lagu wareystay RTD-da Jabuuti 1993kii.\nIyada oo ay Balwadu ka curatay galbeed, ayay Heelladu ka curatay Hargeysa oo magalada Boorame bari kaga beegan. Sidaas ayaa berigaa loo odhanayaa:\n“Balwadii baxsatoo bareey qabatee,\nBigfoor ma ku baadi-doonnaa,”\nBigfoorkuna wuxu ahaa baabbur ka mid ahaa kuwii Ingiriisku beryahaa adeegsan jiray oo la odhan jiray ‘Bedford’.\nInta aynaan ka bixin Qaraamka ama Heellooyinka, malahayga waxa ila fiican ama ila habboonba in aynu halkan ku xusno codka Hayaan oo uu Cali Sugulle Cigaal leeyahay. Heellooyinku waxay kaga duwan yihiin Heesaha, magaca waxa la siiyaa codka ama laxanka halka magaca heesaha laga siiyo midhaha. Heellooyinku waxay ka koobnaayeen ereyo miisaan ahaan aan ka fogayn Dhantada. Magac-bixinta Heellooyinka ayaa inta badan aad looga fiirsan jiray oo midhaha la siin jiray magac u dhigma ama u qalma codka, taas oo aad ka dheehan karayso dhammaan magacyada codadka qaraamka ama Heellooyinka oo looga danbeyn jiray Cabdillahi-qarshe oo intooda badan isagu iska lahaa, fankaa magac-bixintana hor yaal u ahaa.\nMarka aynu fanka magac-bixinta ka had\_laynno waxaynu tusaalayaal nool u soo qaadan karayna codadka qaraamka ee ay ka midka yihiin Ciil iyo. Waa mid ka mid ah codadka loogu dhegaysiga badan yahay. Midhaha lagu qaado waxa laga falkiyay xarafka ‘Ca’. Codku waa mid tiiranyo iyo ciilba ka muuqdaan sidaasna Cabdillaahi-qarshe ugu wan-qalay ‘Ciil’. Waxa kale oo ka mid ah codka ‘Laac’. Midhaha waxa laga unka xarafka ‘La’. Codka meel hoose ayaa laga soo qaadayaa oo laga soo bilabaya ka dibna kor ayaa loo kacayaa, markaas ayaad moodaysaa in wax la laacayo ama la tiigsanayaba. Haddii aad labadaa cod si fiican u dhegaysataan dareenkaas ayaa idin ku soo dhacaya. Bal isku daya in aad dhugmo u yeelataan. Waa fan iyo farshaxan u gar aha Cabdillaahi-qarshe iyo intii ku xeersanayd fanka soo tabantaabisay.\nCali Sugulle Cigaal, wuxu ku lahaa Qaramka codka Hayaan. Maalin aan ku marti-qaaday Gebilay intii aan Akaademiga ka shaqyn jiray isaga iyo nin aanu saaxiibbo nahay oo Xuble la yidhaahdo ayuu Cali Sugulle Cigaal iiga sheekeeyay codka Hayaan oo uu in yar ku luuqeeyay. Marka uu ku luuqaynayay isaga oo labada sacab isku haya oo is-lulaya ayuu codka qaadayay. Hummaaggaa iyo muuqlkaa marka aad fiiriso, dareenka kugu soo dhacayay wuxu ahaa in uu Cali Sugulle sawirayay awr hayin ah oo haamo culus sida oo socda. Haddii aan beyd ka xuso Heelladaa Hayaan, waa kii lahaa:\n“Hayaay sida beel hayaamaysoo,\nHir doogle aragtaan handanayaa,”\nCali Sugulle Cigaal, suugantiisii hodanka ahayd, waxaynu ka soo qaadan karnaa oo kale hees caan ahayd oo uu tiriyay 1954kii, taas oo ku saabsanayd deegaanka ‘Hawd iyo Reserved Area’ oo gumeysigii Ingiriisku ku wareejiyay Boqortooyadii Itoobiya. Heestan oo hal-ku-dheg iyo hal-haysba u noqotay ummadda Soomaaliyeed, meel ay joogtaba Cali Sugulle wuxu ku yidhi:\n‘Guunyada lo’du waw garaad daran too,\nGaajiyo ma oggola harraad gelinoo,\nGawdha iyo usha way ka gubataa,\nHaddii aan la gunaynin looma galoo,\nGujada weyshu waa ta gaaggixisee,\nHaddii la garaaco godol ma leh,\nGarteed weeye in ay gilgilataa,\nGadooddooy geeska soo rogataayoo,\nGumaaddo wixii ka galabsadayoo,\nGanbiyo dumarkaa garayska xidhee,\nGuntiga raggu waa isku giijin jiree,\nGeyigan tegey gaalku maw hadhay!\nGadantoo arladeennii way gedmatee,\nGabaabsina weeye oo galbataye,\nAan gaadhnee ma loo gurmanayaa?\nGeeliyo adhigiyo gammaankii fardaha,\nGu’goo da’ay geedihii hawd,\nAan geynee ma loo gurmanayaa!\nGaraad isma dhaanno gaalada,\nGu’geennuna waa gudboon yahay,\nGuul-darro waynagaa gacmaa madhan!\nGaashaan-qaad xaqiisa lalama gudbee,\nGarkiyo wadnahay na kala go’anoo,\nGuul-darro waynagaa gacmaa madhan,\nGodobtii nin qirtay oo ku gawracay,\nGashigii diiddan oon wax kaaga gudbayn,\nAyaa Guullaheen gargaaraayoo,\nAyaa gobannimada garanaayoo,\nAyey la genbiya gumeystaha!\n(Maansadan waxaan ka soo xigtay qoralkeeda qormo uu qoray Maxamed Baashe Xasan)\nIsla sdannadkaa 1954kii oo ahaa sannad aad ugu adkaa shacbigii Soomaliyeed ee xornimada, is-raaca iyo midnimada doonayay maansooyinka kale ee Cali Sugulle ka tiriyay waxa ka mid ahaa:\n“Haddaanan qaylo dheer hayaay odhan,\nHororka celiyaay ku heellayn,\nHaddaanan gumayste waan la hodmee,\nHaddaanan goynin hanaqiyo halbowlaha,\nHaddaanan dhulka heegan baan u ahee,\nAnigu aan hoydee isagu hadhin,\nHaddaanan ma huraanka haaneedkiyo,\nHadhuubka u dhiibin hanaddada,\nHaddaanan oogo Hawd u hawshoonnoo,\nHilbaha iga maqan la soo noqon,\nHaddaanan ENEFDhii Hengelo dhiginoo,\nHuurkiyo laga qaadin heeryada,\nHaddaanan Jabuuti way hakatee,\nHilinka kuwa kale hayaan marin,\nHaddaanan Xamar way hadhaysan tahee,\nHargeysaay ku saarin heegada,\nHaddaanan Shantu waysku hooyo-hiddee,\nHiilkiyo isku raacin hoogaba,\nHaddaanan Rabbi baa hagaajin karee,\nHanuunin sidii hubkays wada.”\n(Maansadanna waxaan ka soo xigtay qoraalkaa Maxamed Baashw Xasan oo aan uga mahad-celinayo kalinta la yaabka leh ee uu kaga jiro qoraalka, keydinta iyo tebinta suugaanta iyo taariikhdaba.)\nCali Sugulle wuxu ahaa hal-abuur, waxaanu leeyahay Riwaayado iyo heeso badan oo halkudheg noqday. Waxa intaa u dheer oo uu kaga duwan yahay hal-abuur badan oo la ayni ah, isaga oo ah “Mulaxin” heesihiisa intooda badan codadka u sameeya. Inta badan codadka Cali Sugulle waxa saldhig u ah ciyaaraha hiddaha iyo dhaqanka, inta badanna codadkiisu waxay leeyihiin baadi-sooc lagu garto in uu Cali Sugulle ku saxeexan yahay.\nRiwaayadaha Cali Sugulle waxa ka mid ah:\n1. Ayaa ila genbiya gumeysiga 1954kii\n2. Darxumo 1955kii\n3. Hayaay iyo haddaanan 1955kii\n4. Himiladeenna 1958kii\n5. Indho-sarcaad 1961kii\n6. Xil-gobeed 1961kii\n7. Ma-huraan 1965kii\n8. Kala haab iyo kala haad 1966kii\n9. Gobannimo 1967kii\n10. Sheeg iyo Shareer 1968kii\n11. Ma hadhin 1968kii\nIn kasta oo aan nolol ku soo gaadhay Cali Sugulle oo aanu is-naqaannay saaxiibbona ahayn,, haddana iima ay suuro-gelin in aan fursad u helo in aan galo ama daawado riwayadihiisa oo dhan. Waxaan si fiican u xusuustaa in aan daawaday Riwaayadaha hoos ku qoran aniga oo Dugsiga Sare ku jiray oo Muqdisho deggenaa. Waxaan weliba sii xusuustaa in aan ku daawaday ‘sinimoo’ la odhan jiray ‘Sinima Nasar’ oo Masaaridu lahayd oo Guriga Ummadda xagga Bari kaga beegnaa dalcaddii Weliyow-cadde, meel taallada Dhagax-tuur ka soo hor-jeedday. Riwaayadahaasi waxay ahaayeen:\n2. Kala-haab iyo kala-had,\n3. Ma hadhin,\nWaxa intaa ii raaca in aan dhegaystay qaybo ka mid ah Riwaayadda Indho-sarcaad, gaar ahaan heesaheeda. Waxa kale oo aan si fiican u xusuusta in maalmihii aan ahaa Wasiirka Warfaafinta ay Xafiiska Wasaaradda iigu timid Canab Aadan oo Maxamed Axmed Riwaayadda ku lammaanayd ama la jilaysay, waxaanay i keentay riwayaddaas oo dhan oo cajalad ku duuban. Ilaahay ha ka abaal-mariyo e’.\nMarka aad Riwaayaddaas aad u dhuuxdo ama u dhegaysataba, waxaad ka dheehanaysaa sidii uu Cali Sugulle uga dardaar-werinayay isu-taggii, is-raacii ama isku-darkii lixdanki dhacay ee labada gobol la isku daray. In kasta oo ay Riwayadda Indho-sarcaad ku sabsanayd gobolkii NFDii, haddana waxaad ka dheehanaysay sidii uu uga niyad-jabsanaa isu-taggaa una arkayay in aan meel lagu gadhi doonin. Bal hadda aan arrintan u maragsanno tuducyo ka mid ah hees ku jirtay Riwaayaddaas Indho-sarcaad, waxaanu yidhi:\nOo lagu cawaansayeey,\nAma calal maryaa,\nCaydhiin iyo bisayl,\nMid uun ku caano-maal,”\nXaqiiqadu waxay tahay in uu calankaasi caydhiin ku caano-maalay oo uu noqday calal maryaha la cayn ah oo hoog iyo halaag u horseeday ummaddii lahayd ee darxumada u soo martay. Xooggii dalka iyo magacii qaranka Soomaliyeed ayaa loo adeegsaday burburinta qarankii Soomaaliyeed.\nHeestaa waxa si xarrago iyo la-yaabba leh u qaadayay Maxamed Axmed Kuluc, naxariistii Janno Ilaahay ha ka waraabiyo e’. Waxa kale oo Riwaayadda ku jiray\_ hees waddaniya oo qiiro leh oo ay kala-roganayeen Canab Aadan iyo Maxamed Axmed Kuluc. Haddii aan godol ka soio qaato, waa tii heestaasi lahayd:\n“Inta uu dhulkeenniiyeey,\nQoqobaha dhex yaalliineey,\nHaddaan dhimashooy ku diido,\nHaddaan dhalashooy ku sheegto,\nHaddaan dheregow ku doono,\nHaddaan dhaqashoy ku doono,”\nCalanku waa maro, waa se halka ay ummadiba calankeeda dhigto iyo sida ay u qiimayso. Saadaashaa Cali Sugulle waxay ka tarjumaysay hoggaan-xumadii dadka Soomaaliyeed ku habsatay. Ibraahin Sheekh Saleebaan (Gadhle) oo isku-darkaa lixdankii ka hadlayay isagana waxaanu ka gunudnay tuduc ku jiray maansadiisa Dir-sooc oo ahaa:\nDiiqada u bixiseen,\nDoqonniimo ma ahayn,\nShanta kala dab-raacdaad,\nDermo qudh ah u gogosheen,\nDaacad baad horseeddeen,\nGeeluba hadduu dido,\nDuq baa loo hoggaanshaa,\nSida loogu deyduu,\nGeesina u diriraa,\nDibi keligay lay qalay,\nQoys qudha dibbiradii,\nWaxa aan ka door-biday,\nDuubiga shan lagu cuno,\nShaxda kama il-duufine,\nSidaan damacsanaa iyo,\nSida Dooddii yeelaa,\nDaaqii ka soo baxay,\nDiir iyo wax baa cunay,”\nDar Allee abaalkaa,\nWaxa dumay ku suuree,”\nMaandeeqdii mataanaysay ee isku-darka iyo is-raaca baadi-soocda looga dhigay iyo hayaankii dheeraa ee loo galay midnimada Soomaaliyeed ama shantii gobol muddo yar ka dibba mugdi ayaa isku gedaamay. Xaqiiqadu waxay noqotay in ay himiladaasi noqotay mid riyo isu roogtay oo aanay dadka Soomaaliyeed meel ay joogaanba hadal-hayn. Midnimadii ayay soo gaabsadeen oo ay ku soo ururiyeen labadii gobol ee lixdankii is-raacay ama isku-darsaday ee shanta gobol baadi-doonka beenta ah u galay.\nSow tii Cabdi Iidaan Faarax, maansadiisii ‘Daad-wararac’ ee uu Deelleeydii ku lahaa ku yidhi:\n“Dood kalena waxay tahay,\nDadka reer Jabuutiya,\nDawladnimada tooda ah,\nCidna aan iskaga darin,\nWaa deris walaalnimo,\nDugsi weeye gacalnimo,\nAnigu waan ku diirsaday,\nHa daar-daarin waa gobe,\nSidaa kuguma diiddani,\nDood kalena waxay tahay,\nShantii la isku dari jiray,\nDidisaye u yeedh-yeedh,”\nRiwaayadihii aan ifka arag ee Cali Sugulle uu curiyay intii ‘Kadeedkii’ Oktoobar dalka ka talinayay, waxa ka mid ah mid uu ku magacaabay “Kala fogaa fool iyo lulmo.” Guddidii Faaf-reebka ayaa ka biyo-diidday magacii ka dibna beddel ayaa lagu yidhi. Al-Ustaad Axmed Naaji Sacad oo sheekadan noo mariyay ayaa noo sheegay in uu Cali Sugulle magacii ku beddelay: “Waa la tolay oo ay oloshay.” Ka-dar oo dibi dhal ma maqli jirteen! Waa tan oo kale. Sidii ayaa Cali Sugulle Riwaayaddaas lagaga joojiyay.\nAxmed Saleebaan Bidde oo ka sheekaynayay aqoontii uu u lahaa Cali Sugulle, ayaa yidhi: “Riwaayaddii lagu xidhay waxay ahayd Ooddaynu kala rogan, irridahaynu kala xidhan. Run ahaantii sidii ayuu Cali Sugulle oodda uga rogtay irridihiina uga xidhay ‘Kadeedkii’ Oktoobar oo aanu waxba ugu yeelan suugaantii daadka ahayd ee loo tiriyay maantana aanay suugaantaa guul-wadaynta ahayd waxba uga noolayn iyada oo la dhimatay nidaamkaa ay la dhalatay..\nMarka aynu u leexanno caalamka heesaha Cali Sugulle lagagama dabo dhufan jirin. Ereyadu mullaax ayay ahaayeen…….Laxanka ama codkuba xareed ayuu ahaa…….Tumistu heer sare ayay ahayd…….Hooballada ku qaadayaana xulka xulkiisa ayay ahaayeen. Wuxu ku ballaysimayaa qaraamkii iyo codkii Hayaan ee socodka awrka ahaa. Waa beryihii la odhan jiray:\n“Qaraamka in ay ku qiirooto,\nAan qaado qasiidadeedii,”\nHeesahaa hore waxaynu ka soo qaadan karaynaa heestii hal-hayska noqotay ee “Nin lagu seexdow ha seexan, soo jeed oo si weyn u feejignow” oo ahayd hees siyaasadeed oo la hadlaysay innammadii la doortay iyo abbaanduulahoodii sidii beryahaa la odhan jiray.\nHeesaha halkudhegga noqday waxa ka mid ah heesta dhiirri-gelinta shaqo-tagga iyo ka-adkaanta nafta ee “Wallee nin hurdow hallowday dantaa, hadhowna dib looma heli karo.” Nimaan magac ka-miskiin ahayn oo Kuluc la odhan jiray ayaa codkaa ku leexaysan jiray. Waxa kale oo aynu tusaale nool u soo qaadan karaynaa heestii dhaqaalaha iyo kobcintiisaba uu ku dhiirri-gelinayay ee uu sida la yaabka leh u qaadi jiray Cabdi Muxumed Amiin ee ahayd:\n“Dhaqaalaheennu ha dhuroobee,\nDhambala ciiddoo ku dhuftaay,”\nHeesihiisa dhaqameed ee halkudhegga noqday waxa ka mid ahayd heestii siyaasadeed ee Hiddiiddiiyoo Hiddii. Waxay ahayd hees siyaasadeed oo uu curiyay laguna qaaday 1962kii. Heestaas oo aad u caan-baxday waxa kala-roganayay wiilal iyo hablo ka mid ahaa markaa fannaaniintii Radio Hargeysa oo waa intii aan Kooxda Waaberi la samaynin. Haddii aanu godollo ka soo qaadanno waa kii lahaa:\n“Hir bay laacayoo hinqaday,\nHillaac bay baxoo handaday,\nHaddana waayayoo hakaday,\nHalyeey waayoo habraday,\nHaween baan ahoo hamraday,\nHiil iyo midna hoo ma karo,”.\nWiilashuna waa kuwii lahaa:\n“Hurdada aawadaa ma ledo,\nHummaaggaagi bay hor kacay,\nHawshaada ma soo hadh galo,\nHawshaan ku la qaybsadaa\nOo harraadkaan kula qabaa,\nOo anigu waan ku la hayaa,\nEe adaan i hagaajinayn,.\nTuducyadaasi waa Heestii dhaqameed ee Hiddiiddiiyoo Hiddii. Beryo danbe ayuu Cali Sugulle ka dheegayaa Hees dhaqameed kale hees Jabuuti ka caan ah oo ay qaaddo Nimco Jaamac oo ah ta halkudheggeedu yahay: “Heey yaa, Alla Hobaalin Hoobaalow waa” oo ka hadlaysay arrimaha ijtimaaciga ah ee guurka oo uu ku luuqeeyay Al-ustad Axmed Naaji Sacad. Heestan qudheeda waxa ku doodayay wiilal iyo gabdho isku eedaynaya guurka burburay iyo qoysaska kala tegay.\nNasiib-wanaag Al-ustaad Axmed Naaji Sacad oo ay Cali Sugulle fan ahaan isku xidhnaayeen, wuxu ka mid ahaa dadkii meydkii Cali Sugulle ka soo gelbiyay Imaaraadka si loogu aaso magaalada Hargeysa. Si wanaagsan oo qiimo leh ayaa Cali Sugulle loo sii gelbiyay oo waxay ahayd geeri-arooskeed. Axmed-Naaji Sacad isaga oo Cali Sugulle iyo Hargeysaba qiimaynayay habeenkii Jimcihii ee 14/1/2016ka, wuxu Hudheelka Hiddo-dhowr ka qaaday heestii Cali Sugulle ee Guri ba’ay. Hiddo-dhowr waa xarun dhaqameed oo cusub oo kaalin la yaab leh kaga jirta soo-noolaynta iyo keydinta guud ahaanba fanka Soomaaliyeed iyada oo lagu ballaysimay codadkii Qaraamka. Dhawaanna waxa xadhigga laga jari doonaa Hoolka yar ee Hiddo-dhowr oo loogu wan-qali doono Ardaaga Maxamed Mooge. Axmed-naaji isaga oo deggen Maansoor Hotel ayaan ka codsaday in uu ii qoro hees-dhaqameeddaa Guur ba’ay ee Cali Sugule, waanu yeelay sidaas oo maanta (17/1/2016ka) barqadii ayuu iyada oo qoran i siiyay. Heestii Guur ba’ayna waa tan ee ka noolaada:\nHees-dhaqameedda Guur ba’ay\n“Gaarida gaarida haween,\nGeed baa loo fadhiisan jiray,\nInta loo gogol-dhigtaa,\nGabbaati la qaadi jiray,\nGuurkii sida geed ma dhadhay,\nGeyaankii miyuu goblamay!\nJiib: Heey haa, heey heey haa, Alla hobaalow hoobalow waa\nGabdhii waxay leeyihiin,\nGiniyo lacag baan rabnaa,\nGacmaha kaan sudhi lahayn,\nLuqunta kaan gashan lahayn,\nGuntiino xariir ah iyo,\nGarbo-saar aan la iibsan karin,\nKolkii ay guddoonsadeen,\nSidaasaa guurkii ku ba’ay,\nRaggii godadleey noqdeen,\nIyagaa goobta xun na dhigay,\nGalabtii walba waa aroos,\nGelbisna uma baahanee,\nGebleey-shinbir bay tuntaan,\nGeyaankii miyuu goblamay,\nRaggii gocasheey qabaan,\nGabdhii way cabanayaan,\nIyamaa godobtaasi qaba,\nGefkaasi xagguu ka yimid,\nDadweynoow gartooda naqa,\nHeesaha kale ee hadaaqa dadweynaha noqday waxa ka mid ah oo dal iyo dibadba maaxday heesta uu ugu hiilinayay qoraalkii farta Soomaaliga, heestaas oo aan filayo in ay ku jirtay Riwaayadihiisii mid ka mid ahayd. Waa heesta la yaabka leh ee “Af-qalaad aqoontu miyaa.” Waxa kala-roganaya oo cirkaa isla maraya Xaliimo Khaliif Cumar (Magool) iyo Xasan Diiriye. Haddii aynu yar sunnaynno, waa kii lahaa:\n“Af-qalaad aqoontu miyaa,\nMayay mayee waa intuu qofba Eebbe geshaa,\nAyay nala tahay annagee,\nMa og tahay dib looma abuuro dadkee,”\nCali Sugulle kuma koobnayn oo keliya heesahaa waddaniga ah bal se mararka qaarkood ayuu kalgacalka iyo laxawgana baacin jiray. Tusaale waxaynu u soo qaadan karaynaa hees ay wada qaadeen Xasan Diiriye iyo Magool. Haddii aynu dhandhamiya is-nidhaahno midhahaa kalgacal, sow kii lahaa:\n“Baxsanow kalgacaylku waa,\nDab baxaaya oo belelee,\nAdigaa i badee iga bi’i,”\n“Bilaneey kalgacaylku waa,\nBidhaan quruxsan ood u boogtee,\nHeesihiisii kale ee halkudhegga noqday ee had iyo jeer lagu halqabsadona waxa ka mid ah:\n“Ma-hadhin hadal la is-yidhaahdaaye,\nHubsiimo hal baa la siistaa,”\nHeesaha kale ee ma-hadhada reebay ilaa maantadaa aynu joognana la majeerto waxa ka mid ah laba heesood oo uu Jabuuti u tiriyay 19kii Maarj, 1967kii. Waa xilli dalkaa laga qaadayay afti ahayd in ay kala doortaan Haa iyo Maya oo u kala taagnaa: Haa gumeysigu ha na sii haysto iyo Maya oo ahayd gumeysigu ha naga guuro.\nCali Sugulle wuxu is-hordhigay laba munaasbadood. Wuxu yiqiinsaday in ay aftidaasi laba natiijo mid uun ku dhammaanayso: Haa ama Maya oo u kala-dhigmayay ‘Oui’ iyo ‘No’. Laba heesood ayuu u kala sameeyay labadaa munaasabadood. Wuu laximay, waa la tumay waana lagu qaaday ama lagu heesayba. Xiddigihiisii Kuluc iyo Magool ayuu u kala dhiibay.\nXilligu xilliyada kuma jirin oo waa berigii aftida laga qaadayay dalka Jabuuti oo ku beegnayd 19kii Maarj, 1967kii. Haddii dadweynuhu maya ku codeeyaan oo ay gumeysiga iska eryaan, wuxu ugu talo-galay heesta karkaarrada jabsatay ee:\n“Waa baa beryay,\nRaalli iga ahaada Qormadii 6aad qalad aanan ku talo-gelin oo aan qoray. Heesta Af-qalaad aqoontu miyaa waxa ku luuqeeyay Magool iyo Xasan Diiriye. Ilaahay baa mahad leh, waxa kale oo aan u mahad-celinayaa nin Saalax la yidhaahdo oo ii soo qoray e-mailka sixitaanka. Run ahaantii waan ogaa oo goob-joog ayaan u ahaa heestaa ciddii qaadday ee waan il-duufay. ‘Hadalna hilmaan kuma jiro.’ Raalli ahaada. Waan saxay sawirkii Xasan Diiriyena waan geliyay oo sidaas ayay qormooyinka danbe ku soo baxaysaa.\nCali Sugulle, wuxu isla munaasibaddaas aftida Jabuuti ugu talo-galay hees kale oo ay Maxamed Axmed iyo Xaliimo Khaliif, Magool, wada qaadeen oo heestaa kale ka duwaneyd. Haddii ay dadweynuhu ‘Haa’ ku codeeyaan ama ay natiijadu sidaas noqoto wuxu ugu talo-galay hees kale oo ahayd: “Midnimadeennii mugday gashoo, magaceen ba’yeey.” Waxa kale oo heestaas ku jiray tuduca ah: “Mayadii Haa maqaar la saaraa meydhaantayeey.”\nCali Sugulle mararka qaarkood ayuu u tallaabi jiray suugaanta qalaad oo uu ka dheegi jiray maansooyin Soomaaliyeed. Waxa jirtay maanso carbeed oo ka hadlaysay lacagta iyo saamaynta ay nolosha aadamaha ku leedahay. Cali Sugulle ayaa ka dheegay maanso Soomaaliyeed oo hal-hays noqotay. Ma wada hayo, waqti aan ku baadhana ma aan helin, bal se waxaan ka sii xusuustaa:\n“Hoheey! Lacageey wax kala-haadshaay,\nHorreeye danbeeye weydaarshaay,\nNinkii haya way u hadashaa,”\nDadka qaarkii ayaa laga yaabaa in ay ku qaldaan heestii Feysal Cumar Mushteeg ee la laximay isaguna ku qaadayay ee ahayd:\nSannadihii dul-saarka ahaa ee lagu jiray halgankii hubeysnaa ee dibuxoreynta qaran ee ay SNM horseedka ka ahayd, Cali Sugulle suugaantiisii xariirta ahayd waxa ka mid ahaa Astaantii Halganka ama miyuusigga astaanta u ahaa halgankii hubeysnaa oo ahayd hees uu midhaha iyo codkaba lahaa oo ay kooxdii SNM ku luuqayn jirtay. Haddii aan godollo ka soo qaato, waa kii lahaa:\n“Dhuxul danbas huwan ku dhac,\nCar wir ku dhac,\nDhamac lagu gubtay,\nQoriga dhuunta loo saaray,\nBeebbega ka dhuuman waayay,\nBaroonka ka dhuuman waayay,\nDheg-xumo-diide is-dhiibi waayay,\nSida dharaarta Gaas-dhegoole,\nMagacii ha dheeraado,\nDhakhso guusha dhakhso,\nBal hadda immikana aynu qaybo ka soo qaadanno Deelleeydii Cali Sugulle ee ‘Maxaa daran, maxaa dan ah.’ Waxay ka mid ahayd kuwa quruxda farshaxanka san isla markaana ugu dheer taxanihii Maanso ee Deelleeyda. Waxaan is-leeyahay Deelleeydii Xudeydi iyo tan Cali Sugulleba waxay ka mid yihiin kuwa ugu dhaadheer. Waxa kale oo aad u dheeraa maansooyinkii: Cali Banfas, Axmed Garow iyo nin Farxaan la odhan oo reer Laas-caanood ahaa. Wuxu ku suntaday: Maxaa daran, maxaa dan ah. waxay soo baxday 10/2/1980kii waana Bah-Muqdisho.\nMaalin maalmahaas ka mid ahayd ayaanu goor gelinkii danbe ahayd fadhiisannay guri u kiraysnaa Maxamed Cabdi Iskeerse oo ku yaallay degmada Xamar-weyne ee Muqdisho. Bil ammaara wuxu gurigaasi ka danbeeyay dhismaha weyn ee dawladda hoose ee Muqdisho. Halkaas ayuu maalintaas Cali Sugulle noogu mariyay maansadiisa Deelleeyda ah. Halkaas ayaanu ku wada tifaf-tirnay isla markaana u qoondaynay halka ay ka gelaysay taxaanihii maanso ee Deelleeyda. Taxanahaas iyo rasayntiisu arrin laga wada tashan jiray ayuu ahaa. Kolley inta aan ka xusuusto waxaanu ahayn: Iskeerse, Cali Sugulle, Gaarriye, Hadraawi, Rashiid Gadhweyne iyo aniga inta aan ka xusuusto.\nBaadi-soocda gaarka ah ee ay leedahay maansadani waxay ahayd, in uu Cali Sugulle dawladnimadii ka dhigay aqal-soomaali. Sidaa darteed ayuu nidaamkii markaa jiray ku leeyahay:\n“Dib in loo furfuro iyo,\nDawo iyo maaro kale ma leh,”\nWaxaanu maansadaas ku yidhi:\nDanniga iyo tuhunkaa,\nDenbi ugu horreeyoo,\nMarkuu diiday Nebigii,\nIbleys waa la doorshoo,\nIntuu Xaawa duufsaday,\nWaa tay ciinka daaqday,\nAadan kuma dukhuuleen,\nIn uu ciinka daaqoo,\nDiimihii la soo rogay,\nUmmadaha u soo degay,\nNebiyada la soo diray,\nDiiddan ka hor timaddaba,\nWuxu uga dan leeyahay,\nAllaw daanyo-qaad ahe,\nIn ay noo daliishaan,\nWadaaddadaa isku deyi jiray,\nHadday dabinka dhowreen,\nJidkii doc uga leexdaan,\nMaxaa daran maxaa dan ah,\nWaxa wada dabeylaha,\nRisiqu waa daruuraha,\nIyo doogga soo baxa,\nHadba waxay ku da’ayaan,\nMeeshuu la doonee,\nHalka uu u diidona,\nWaa laga duwaayaa,\nDunida iyo dalalkuna,\nWay kala danbeeyaan,\nDedaal baa is-dhaafshoo,\nDaryeelkoodu kala roon,\nDadku kala aqoon badan,\nDeeqduna u kala qoran,\nDaa’in baa u qaybshoo,\nLooxay ku duugnayd,\nXaasidnimo la daahiyo,\nXanina waa inaga duub,\nMa dadkaynu qalannaa?\nWaxaw daran waxaw dan ah,\nDawaadda iyo qalinkii,\nTaariikhda ugu daabacay,\nDaliilkeedu wuxu yahay:\nIl-baxnimada doorka ah,\nQuruumii u duur-xulay,\nDalagga iyo beeraha,\nLagu dab iyo reer keen,\nDamac iyo hunguri iyo,\nDooc baa horseedoo,\nIntuu daadshay shebegguu,\nMallaygiina[i] soo dabay,\nBaahi in uu ka doogsado,\nIntuu doonyo suubsaday,\nDekedo u samaystoo,\nDoc kasta u galaa-baxay,\nDaryeelka isu dhiibee,\nDalandoolki wala arag,\nQof waliba dagaalkii,\nIyo doorki uu galay,\nDaalacan u gee dedan,\nDibusocod qabiil iyo,\nDood iyo dagaal galay,\nDahabka iyo lacagtii,\nDuunyiyo naftii huray,\nDaryeelkiyo danaha guud,\nShantoo la isku soo daro,\nDawankiisa lagu kacay,\nSida ul iyo diirkeed,\nIsku-duuban laga dhigo,\nKii lagu dugaashee,\nIsku soo duwaan ahay,\nIyadoo daruur u eg,\nCalanka loogu daabacay,\nDulucdi loogu talo-galay,\nDadka iyo danteenniyo,\nDayaxeennu waa dhicis,\nDirirkuna dhammays noqoy,\nSida daadka hawlaha,\nDoc kastaba igaga yimi,\nDawlad iyo xil-qaadkeed,\nDastuurka iyo xeerkeed,\nDuco iyo habaarkeed,\nDulmiga iyo eexada,\nDoog iyo abaarleey,\nDugsi iyo dabeylleey,\nDar Ilaahay maansada,\nWeli ways dul yaallaan,\nQof waliba dedaalkii,\nDegdeg iyo horuu durug,\nDibudhac iyo daahniin,\nDorraad iyo wixii shalay,\nHaddii maanta lagu daro,\nDaawashada hummaagga ah,\nIsu qaybi daymada,\nDemmenaha dhac uga sii,\nIn ay duulin karayaan,\nHalkay doogtu jiiftona,\nKuwa naga duwaayoow,\nDawadeedi baan helay,\nDabiibkeedi baan ahay,\nMagac baa la duugee,\nDanbas dhuxusha la huwaday,\nLa ye digo nimaan gelin,\nSugaaloow dab muu gubin,\nAqal labo-deryaale ah,\nDadabtii la kala rogay,\nLoo daabay udubbada,\nLoo daruuray dhigihii,\nLaga moosay daadkii,\nLagu deyray xeerkii,\nBarkimadi dul saarnayd,\nWaa maxay dabeylahan,\nDaadoo yaabban baa tidhi:\n“Daldaloolku waa maxay?\nIntaan aqalku iga dumin,\nDarroorrimo ma celiyee,\nDuul Alloow I kaalmee,”\nWaxay tidhi Dahabo-cadar:\n“Dul iyo hoosba aqalkii,\nDib in loo furfuro iyo,\nKala daadi mooyee,\nDawiyo maaro kale ma leh,\nHadda Deylo say tidh:\nDuleedkay ku yaalliin,\nIyaduna ma durugsana,\nU dareeri caws kale,\nAma duubashida taal,\nUga saar hal-doorkoo,\nDaadooy ku kala bixi”,\nLa ye Daado uma rixin,\n“Udub soo dabtaa jira,\nDeri iyo janjeedho leh,\nHaddii laga il-duufona,\nYuu dalab u yeelaa,\nDalays iyo Guduudaa,\nDeelleey ku heesoo,\nDurba waxay ku qaadeen,\nDumarkii horaa yidhi:\nAwr dabar la’aan dhacay,\nYaan duqaagu kugu furin,\nDaadooy ha daganine,\nAqalkii dugsiin waa,\nDumis buu u halis yahay,\nYaan lagugu digannoo,\nDoca-dalool laguu bixin,\nNinku yuu dabayshoon,\nKala dooro kii daran,”\nBuuggiina waan dayey,\nXamarba isku soo daray,\nDaayeer la tabobaray,\nHaddaan cidi danaynayn,\nDul ahaan abuurtaba,\nKii loo dellegay oo,\nInta loo danaasacay,\nDa’ kastaa aqoonteed,\nWaa dardaaran maansadu,\nDib wax loogu aayaa,\nDeelleey ku baaqdee,\nDaganaha in loo digo,\nWaxa loo dan leeyahay,\nIn qabiilku dabar-go’o,\nKii daaya yidhiyoow,\nMusuq daahan baad tahay,\nHadal daaqsin geel jira,\nWaagaan dul mari jiray,\nMa wixii I daashaday,\nGadhka deebta iga dhigay,\nYaad dabada haysaa?\nDib Ilaahay ugu noqo,\nKeliyuu ka didayaa,\nDad uu soo qabbaansaday,\nKa hor yimi dareenkii,\nHaddii loogu daw-galay,\nAnna daafac Qarannimo,\nDoodda aan u jilib-dhigo,\nGal dad liq ah ul lagu dayey,\nDibnaheeda soo galay,\nDaankaa la dhigayaa,\nDac-gudh iyo qallalan iyo,\nDa’-fur bay ku sheegtee,\nDheguu uma daloolaan,\nWax u dan ah wixii daran,\nDanyar kala ogaatoo,\nDibjir lama luggooyoo,\nDoodda iyo maansada,\nMarkaan duubto weerka cad,\nKuwii igu danbaabee,\nInta waalan igu daray,\nMa maantaan u daganahay?\nHasha duudka kaga yiil,\nIn uu daatay moodee,\nSow tan uu dul-buuxshee,\nDaryeelkii danaha guud,\nDibusocodki ka hor yimi,\nQabiil loo dugaashaday,\nDawadii ayaan helay,\nCayayaanka dili layd,\nDuruustuu u talin jiray,\nSow tay “dab iyo dhagax,”[ii]\nKala daaya idin tidhi,\nDusha way qallalan tahay,\nDix kastaba nasiibkeed,\nHoosta way ka dihin tahay,\nDaruur iyo hillaaceed,\nAashii hadduu da’ay,\nDurdur wada aqoonyahan,\nDaad wada af-tahamo ah,\nHaddii la isku soo daray,\nDaa’in mahaddi weeyaan,\nDix waliba nasiibkeed,\nDooggii ka soo baxay,\nHadba doc u-tallaabaha,\nDalaggiisii dalaq yidhi,\nNirgaha u dunuunucay,\nSida dalagga beeruhu,\nBiyaha ugu dararaan,\nAlleylehe ku doogsaday,\nNin doonaa ha xooxsado,\nDalandoolku ha xigteen,\nDunjigeed anayska leh,\nDanbarkeeda kama xigo,\nDaaqa iyo xeradana,\nQawsaarka loo diray,\nDayac-tirkeeda ka adkow,\nYaa daanyo-qaad u ah?\nDoobiga miskeedka ah,\nLaga deyrshay haaneed,\nHaddaan loo dardaar-werin,\nIn uu daato waw halis,\nDarka ceelka keenee,\nBiyaha ugu dawdabay,\nDeelleey ku hadashaa,\nDorraad iyo heshiiskii,\nDeelleey la socotaa,\nDerejiyo ammaan bay,\nDufan-jecel u xilataa,\nDayax shan iyo toban jira,\nRuntii duhurka ka caddayd,\nAnigaa dul dhigayee,\nBillad haygu doonteen,\nDalab intay u yeelaan,\nDoc kaloo ka-jeeddo ah,\nHadalka haw duweenoo,\nDallacaad ha raadsado,\nWay naga dul boodeen,\nDoqonnimo waa shile,\nDushay milil ka dheyayaan,\nIsku diin Hadraawoow,\nBil ammaara Deelleey,\nHalkay doogtu jiiftiyo,\nDaafaceeda kii galay,\nRoobkaa ku dacal-dhebay,\nDan kaluu ka leeyahay,\nWaa se loo kitaab-deyi,\nDa’da kale waxay tahay:\nDamalka isku-noolka ah,\nDuul baa ka buuxoo,\nKud-kudohoo an laga dilin,\nWeligay shax maan degin,\nDabada ciidda maan dhigin,\nFaraha boodhka maan darin,\nMana daawan karayoo,\nIlleyn waan derderanoo,\nAnigu waan degdegayaa,\nDaruur beeni qarisoo,\nHabeen dumay xiddigo dem ah,\nAragtidoodi diiq tahay,\nDogobbo iyagoon gurin,\nDabka shida ku diirsada,\nKuway uga daraysoow,\nWaan idiin digaayaa,\nWay soo dusaysaa,\nYay deminin ololkee,\nWaa la duugay kii yidhi,\nDirayskuu ku dhuuntaa,\nDerejaduu ku qariyaa,\nDulligii hadduu wado,\nDameeruhu isku halleyn,\nDabada uga nuugee,\nWaxan uga dan leeyahay:\nDakharradi igaga dhacay,\nWaxa igaga sii daran,\nKuwa doogta kiciyee,\nU dul-qaadan maayoo,\nWaa laga diqoodaa,\nSoor quudhi waa duuf,\nWeligi u ducayn jiray,\nQarshaan[iii] uga danbeeyaa,\nU dareeriyaan ahay,\nDadku ii xil-saaroo,\nHabaar dibadda weeyaan,\nWaa duluc ujeeddo leh,\nWaxay daarran tahay waa:\nGudimo daab la’aantii,\nMiyay dogobbo goysaa?\nDiric keli ahaantii,\nDaleel guusha kama helo,\nDadkaa geesi lagu yahay,\nIsku dubba-rid nololeed,\nDaanyo-qaad ku baaqyoo,\nDoog baynu moodnee,\nCabsi laguma dabo-gelin,\nDadkana waa u siman yahay,\nHawluhuu inoo diray,\nKa dayacay intiisii,\nDocdiisii ka soo bixin,\nWixii dacarta laga dhigay,\nWaa la isu diidoo,\nWaa la iska daayee,\nKa doonaaya ee wada,\nDaliilkuu u haystiyo,\nDuubkuu u xidhan yahay,\nDabarkuu inoo ruxay,\nAn ku labo-diblaynee,\nDunbuqu qaado leeyahay,\nSeefta dananta yayska leh?\nMa waxa lagu deldelayaa,\nDanyartii iska lahayd?\nYaa lagu dilaayaa?\nHaddaan duul Amxaaro ah,\nHubka lagu dabraynayn,\nCiidammada dabkaw sida,\nAyaa lagu diraayaa?\nMuxuu uga dan leeyahay,\nDuul Alloow ninkii yidhi?\nMiyuu nagu didsanayaa?\nDul ahaanba Madaxweyn,\nDalka iyo dadkeennaba,\nLoo doortay weeyee,\nMa Duquu xigsanayaa?\nOo naga durkinayaa?\nWaxay daarran tahay baa,\nHaddaa loo kitaab-deyi,\nHalkay doogtu jiiftuu,\nIlaahay ha daayee,\nDuul Alloow sidiisaa,\nMa qof diiddan baa jira?\nDameer dabo nin haystoow,\nDaamankaa la qaban jiray,\nCunaha aan dig siinnee,\nMa dakaamo weligii,\nHawl-qaran u daaddihi,\nAnnagaa u dammiin ahe,\nDariiqii xaqa ahaa,\nDakanadeeda kii qaba,\nDooxatadu la tegayaan,\nWaa marag ma-doontee,\nDooc iyo dareenkeed,\nDiintaba la kaashoo,\nWaa duul walaalo ah,\nDantu waw dhexaysaa,\nDoog iyo barwaaqiyo,\nDagaalka iyo nabaddaba,\nDunji waa wadaagaan,\nDire-dire qabiil iyo,\nUma baahna duul-duul,\nWaxay derejadood tahay,\nFalax-falax hogguu degay,\nYamyam deriski uu dhigay,\nKadderena u daaddegay,\nBartay dacalka saareen,\nDir-soocdana u diideen,\nIla tahay dareenkay,\nDimuqraad hirgelin iyo,\nSharci laga danbeeyiyo,\nDadka oo sinnaadiyo,\nDaallinkaan ka qabanniyo,\nAan ku duulno wadarnimo\nDeelleeydii markii ay dar-jiidhay ee ay faro-badatay ayuu Cabdi Iidaan Faarax uga guuray Shiinleydii oo aan maansooyin badan laga tirin. Cali Sugulle Cigaal ayaa ka mid ahaa ama lahaaba mid ka mid ahayd afar Shiinley oo silsiladdaas la caris-qalay ka mid ahayd. Si aynu silsiladdaas u xusno, aynu tusaale u soo qaadanno Shiinleydii Cabdi Iidaan Faarax iyo Shiinleydii Cali Sugulle Cigaal.\nShiinleey, Cabdi Iidaan Faarax, 15/2/80kii,\nKolkii midho-yarii wada shuq yidhi, shidantay Deelleeye,\nShinbir dharabtu meel aar fadhiyo, shuuqa ka ma deyne,\nSha’dii baan hayaankaw rarriyo, shaanbis-geeddiga e,\nShaabuugga madigaa tix-yare, sheexo ka lahaanne,\nAfarreey ha la la soo shir tago, shoolo booliyahe,\nHalkaasaa sengeha noo sharraxan, shaalka loo sudhaye,\nShafshafo duxda ah leefihii, cid u shaqaynaayay,\nIyo shurunshur malaggiisu galay, haysa soo shubo e’,\nShil-ma-hele tixdaan Gaarriyoow, Shiinka ka asdeeyay,\nAma geenyadaan xalay shirrabay, shalow-abraarkeeda,\nMeeshaan shakamaddaw xidhay, sheeg haddaad garato,\nShatarta iyo dabeylaha jiraa, shaamo-reerka lehe,\nShifo waxaan ahaynoo la cuno, sheeg haddaad garato,\nShubaal qurux san gaawaha shaxshaxa, shuqul-gobaadeedka,\nShinni dhagax sideedii kolkuu, noogu shiro geelu,\nShalaan duhurkii sharad kuugu galay, laaska shacabkaasa,\nMaantadan in aan kuugu shubo, ee shifo u-hooda,\nKolkay shaaxin ugu heesayaan, kama shiddoodaane,\nSharba uga ducee in aanu helin, shar iyo qayrkiise,\nHaddana sheekhyadii iyo u qabay, weliyo sheellaaye,\nMisna sharax kitaab kama akhriyin, shed ay ku yaallaane,\nWuxu badowgu sha’ Allaa ku yidhi, sheeg haddaad garato,\nShib ba waxa debnihii looga dhigay, shar iyo kheyr daayay,\nAbwaan wuxu murtidii uga shakiyay, sheeg haddaad garato,\nRuntii shimiqda waxa looga dhigay, una shareerraatay,\nEy beentii shaaraca ku timid, sheeg haddaad garato,\nShirkii lagu ballamay faalladii, shaaca laga qaaday,\nShalmadi koore raacdaye wax baan, sheedda ka arkaaye,\nShishe u garannay haasaawihii, shaadirka lahaaye,\nShaf-dhiggeedii meeshuu hirdiyay, sheeg haddaad garato,\nBelaayada shinkeed galay fidmada, laga shaqaynaayo,\nShoocaalligeedaa hirmacay, waa se sheen go’aye,\nHalka shalaxda la lamaagan yahay, sheeg haddaad garato,\nCadceedduba dayaxa shiiqisee, waa se laba shey e’,\nWuxu shamacba taaggii u huray, sheeg haddaad garato,\nShatartii qabiilka iyo wigladan, lagu shaqaynaayo,\nWaxa qaranka shuushkii ka baxay, dib ugu shaasheeyay,\nDuqdii oo shakaalkii iyo qabrigi, shebeggii hayn waayay,\nShaarubo libaax iyo hadday, shaadh ammaan tolatay,\nSharcigii qaban lahaa meel u jro, sheeg haddaad garato,\nShuf u dhimo nin ragi waa geyaa, sharaf na nooloowe,\nWaxay sharadii meesheed u tahay, sheeg haddaad garato,\nNinkuu kibirku shaan-shaan ka riday, waayo shaxarsaanye,\nMisna waxanu sheekada ku darin, shiishka soo maqane,\nIntuu shaqalka gaabani u jiro, sheeg haddaad garato,\nShillalka lagu qal neefkii la dhigay, shidada xoolaha e’,\nShanqadha iyo shariiryaha disdida, shagagaxdii weelka,\nSidii wananka loo kala shishlaa, shiillimaad noqoye,\nShansho kama dhandhamin reerki waa, shey cajaa’ib ahe,\nWaxay sheeko-baraleydu tahay, sheeg haddaad garato,\nShaxda niman aqoon lama degeen, mana shu’aysteene,\nShan Soomaliyoo wada socdoo, calan ku sheekeeya,\nShimmaa la arkayaa waa su’aal, sharad ka yaallaaye.\nCabdi Iidaan Faarax, ku-sinnaan 1924kii ayuu ku dhashay Degmadii Hargeysa. Qayb libaax ayuu ka soo qaatay halgankii gobannimo-doonka ee gumeysigii Ingiriiska lagaga hor tegay. Wuxu ka tirsanaan jiray oo uu ka gabyi jiray makrifoonkii Xisbigii NUF-ta (National United Front). Cabdi Iidaan wuxu ahaa gabayaa waddaniya oo dalka gudihiisa iyo dibaddiisaba aad looga yaqaan. In kastoo badiba loo yaqaannay gabayaa, haddana Cabdi Iidaan wuxu lahaa qaar ka mid ah heesaha Soomaaliyeed kuwa loogu jecel yahay oo uu ku luuqeeyo Maxamed Axmed Kuluc. Heesahaa, waxa ka mid ah: “Jacayl biri ma goyso”, “Xurmo-daran” iyo qaar kale oo badan\nDeelleeydii laba maanso oo dhamac ahaa ayuu ku lahaa oo kala ahaa: Awrka dooh ma lagu yidhi iyo Daad-warararac, Shiinleydana isaga ayaa ballaysimay. Naxariistii Janno Ilaahay ha ka waraabiyo. Dhammaadkii 1980kii ayaa si qarsoodi ah loogu dilay duleedka bari ee magaalada Hargeysa, taas oo loo aanaynayo nidaamkii bahalka ahaa ee Siyaad Barre oo uu si dadban iyo si toosanba uga hor yimid ulana dagaallamay. Shiinleydii Cali Sugulle kaga jawaabay, berri la socda haddii Eebbe idmo.\nShib yidhoow abwaannada debnuu, uma shakaalmaan,\nShakiguna Hadraawoow ma galo, shaacir caan-baxay,\nWaa shoolad oloshoo murtidu, aayahaw shidan,\nShookigiyo xabsigu gabay ma xidho, shebeglahoodii,\nSharad buuxsantaa Gaarriyoow, tiirku shaabahay,\nShar iyo kheyrba keenaa jiree, sheegato-habowga,\nSheydaanku weel fooraruu, shoolligaw tolaye,\nShalli-laahi dhaha taasi waa, shaqo Ilaahaye,\nShacdurka delebka iyo rag aan, dheelin shabadaanta,\nOo aan shantarad barannin baad, wada shaxayseene,\nSharafkeedi Gobannimo hadday, habari shaashaysay,\nHa la sheegadii lagu ballamay, waxa shareeraaya,\nKii shiikhinaayoow anigu, shaaciyaan ahaye,\nSheekadan bulshada taabatee, sharaxa doonaysa,\nShedkeediyo medkeedii Cabdaa, Shiin ku daabacaye,\nSheekheedi maansada halkuu, shookadda u saaray,\nAnoo shiiday weydiinaha, oo cilinta shiilaaya,\nWaa shilisyay gabayguye haddan, shaaxin ku habaynin,\nShiilaabo iyo Wajeer kuma hirtaan, aayo talo-sheege,\nShantu in ay is-raacdaan u degay, shoolo-boolida e’,\nShanshadii Jabuutiyo haddaan, shirixi aan weynay,\nShuhra noqotay Soomaali iyo, Xamar shirkeediiye,\nSheeladan qarsoodiga ah iyo, nabarkan shuuqaaya,\nShirkeedaan labaatan u dib-jiray, sano shabeelood,\nShuruud-li’I midnimadaan ku galay, dib-u-shallaygeeda,\nShandadaha in aan uga tagoo, shayna laga qaadan,\nIn aynu shaashka kala qaybsanniyo, gobo’da shaalkeenna,\nShaki-li’I mid labadaa ayay, gar Alle kuu sheegtay,\nShirqoolkeedi garay Faarax Nuur, sheeko-baraley,\nAniguna shareerkii ka rogay, beentan shaadirane,\nShaqo qaran in uu gabaygu yahay, dani run kuu sheegtay,\nSharkeediyo qabiilaba dhacay, shalay lahaayeene,\nIyadoo shunuufihii lehoo, shagagaxlaynaysa,\nTallaabada sidii shalakho iyo, shaanbiyay tidhi,\nShadaabka iyo xildiiddiina way, ugu shanleeyeen,\nShunufka iyo qudhuunkeedi baa, shaamo-reer dhigaye,\nShiriiryahan siniinee digsiga, shagagaxlaynaaya,\nShaacoodii daah aan xil qarin, baa shishe u diraye,\nShaanshaan in laga weriyay buu, gabaygu kuu sheegay,\nShalmadi in ay koore raacday, waa daahir yaa shamis,\nShidhkiyo buudhigana daaqaddii, sheekadaw furan,\nShaxaade iyo xammaal iyo hadduu, kaarigu u shawro,\nShufeerka iyo kirishboyga jaan, laga shanayn waa,\nShixnadda iyo rakaabkaba xisaab, tay shalfadiyaane,\nShaag uma rogmado dabo-ka-fuul, waa shukaan-barad,\nIsaga oo sheyna ka aqoonninoo, loo shakamadeeyay,\nIn uu shalowga gaadhigu ka dhici, anigu kuu sheegay,\nSidii shaagle laga baqay ayuun buu, soo shaf weyn yahaye,\nShuqulkii askari faranji qoray, shaadhka haw tolan,\nShawa iyo sidigta Nayroobi baan, kuu shirrabayaa,\nShakaddiyo bunduqa qarannimoow, shiishka kor u taaga,\nShisheeyaha ku fiiq gacalka waa, lagala shaacaaye,\nHaddii kale shil weyn baa ka dhici, anigu kuu sheegay,\nShilin jooge gini kaaga gade, shan afar laab qaate,\nShuftada suuqa madow naga heshee, shubatay dhiiggeenna,\nShilintiyo gafanahaa ku cunay, waa shaqaalaha,\nMa shukulaha buushaha galleey, budana loo shiiday,\nShuuro iyo moofana codsaday, aan shinnidi beerin,\nShiddadeeda sicir-barar miyaan, lacagtu kuu sheegin,\nShoobto iyo Batuulaba xariir, baa ku shaqasheen,\nShanley iyo dhacliyo darayamuus, ay shollaha geyso,\nAyay Shamis u baratee markaad, shiidadka u keentay,\nShuun iyo Kinsiba kaaga dude, shiid-talyaaniga,\nIn ay kala shuftoobayso buu, gabaygu kuu sheegay,\nShuraakaha is-raacaa hantiday, wada shaqaysteen,\nShaarubaha kiiyoon la gelin, hoo la shubanaayo,\nSannadihii dul-saarka ahaa ee aanu ku jirnay halgankii hubeysnaa ee dibuxoreynta qaran ee ay SNM horseedka ka ahayd, Cali Sugulle wuxu ka tirsanaan jiray Kooxdii Fanka ee SNM ee deggenayd Kaam-abokor. Maansooyinkii uu beryahaa tiriyay waxa ka mid ahayd maanso-halgameed hal beyd oo keliya ka koobnayd, beydkaas oo ahaa:\n“La-haystaha is-haystuu ku yimid, kelidi haystuhuye,”\nSi aynu u soo gunaandno taxanahan kooban ee taariikheed-nololeedkii iyo taariikhdii curineed ee Cali Sugulle, bal aynu halkan ku taxno maansooyin baroor-diiq ah oo loo tiriyay geeridaa naxdinta lahayd.\nMaansooyinkaa baroor-diiqda ah waxa ugu horreeyay mid uu curiyay abwaan Xasan Daahir Ismaaciil oo ah:\nWebtii cawke anigoon ka kaban welina dhiillaysan\nAnigoon wadnuhu ii garrayn wahabna aan goynin\nCaawana ma weer baan xidhnahay cali intaan waayey\nWadaniga abwaankii ahaa waracii suugaanta\nMa-waabtihii gumaystaha necbaa warankii qoomaayey\nDun-carbeedna maantuu wed helay dunidu waa wiige.\nWaxan waayey, waayeel murtida, waajibkeed gudaye,\nWaxan waayey, waradii hiddaha, waayo-aragiiye,\nWaxan waayey, wadihii wanqalay, wowga dirireede,\nWaxan waayey, wadhi kii ku dhigay, gaalkii wecelkiiye,\nWaxan waayey, waaniye jeclaa, wadar dadkiisoo dhan.\nRabbiyoow aadaa waarayoo, wed an ka yaabayne,\nQof ku wacay, ku weecansadoo, kuna wax weydiistay,\nAdaan webin oo aan waabinoo, wadhi ku soorayne,\nGacmahaan ku hoos wadhay Rabboow, waad I aragtaaye,\nWeynoow dunuubtiisa dhaaf, weliyadii raaci,\nWaafaji su’aalaha Rabboow, Malaggu weydiiyo,\nKa waraabi Jannadii Fardaws, una dhig weylaalis,\nMaansadan kale ee baroor-diiqda ahna waxa tiriyay Saleebaan Cali Cabdi, waxaanu yidhi:\nJabad wali lamaan degin,\nJidiin maanu wada cunin,\nJidna maanu wada marin,\nJaahiisa maan arag,\nJabaqdiisa maan maqal,\nMid aan jaandi soo tebin,\nMisna waa jidhkaygiyo,\nSaaxiib aan jeclaayoo,\nJaarkii Rasuulkiyo, (NNKH)\nAsxaabtii Janada tegay,\nKobtay maanta joogaan,\nGelbis jaanta ha u dhigo,\nMidhaha jaadba jaadka ah,\nSu’aalaha jidka u yaal,\nyuu ku leexan Jahannaba,\nMaansadan kale ee baroor-diiqda ahna, waxa tiriyay Maxmed Aw Cali Cartan, Hal-deeq, waxaanu yidhi:\nIfku waa halgaag iyo naxdimo, hurran ninkii noole,\nWaa la wada hayaayoo nafluhu, waa hayaan rarane,\nWaa la kala horreeyaa ma jiro, ruux ku hadhayaaye,\nHoggaan dhaqan yaqaannaa go’iyo, hamash caleen wayne,\nHal-abuurku tiiraanyo qaad, wuu hiq leeyahaye,\nHabeen baa u dumayoo afkii, waa hengelo saare,\nHareertuu ku beegnaa qayood, baa ka haw tidhiye,\nHanad iyo abwaan baa hoydiyo, qaran hal-doorkiiye,\nXaq Ilaahay heddii baa heshiyo, lama-huraantiiye,\nHormuudkeennii way wada hoydeen, badi halyaydiiye,\nHal iyo laba waxaan dhaamin baa, hadhay Batuunoowe,\nMawdku wayna helayaa qabrigu, hubanti weeyaane,\nHadhacii Fardawsiyo Jannaa, hodanku yaallaaye,\nHoobaanta Cali sii Raboow, hoorshay ducadiiye.\nWeli waxa inoo socda maansooyinki baroor-diiqda ahaa ee laga tiriyay geeridii naxdinta lahayd ee Cali Sugulle. Tixdan gaabanna waxa geeridaa ka tiriyay Ibraahin Xaaji Muuse Wacays, waxaanu yidhi:\n“Go’aan weeye lagu wada xukumay, gaanka uummane,\nGeeraaan u wada taagan nahay, gedi ahaanteene,\nAdduunyada rag guud jooga oo, goofay baa jira e’,\nOo camalka ay geystaan ka dhigo, qaar samaan go’y e’,\nGodka adiga oo jiifa baad, nooshay gacalloowe,\nIntaad gabayo nagu toosisiyo, ereyo guubaabo,\nAma gelin na haasaawisaan, gocanayaa jeere,\nWaxad soo gashiyo waxad soo guddeed, gelisay Diiwaanno,\nGadaal da’aha iman waw tiriig, geedahaw sudhane,\nNuur weeye galacloon mugdigu, gibisha saaryn e’,\nGelbiskaaga duco gaar ah baan, kuu gunaanaday e’,\nJannadii ku gee Eebbahay, gogoshu kuu taalle,\nOo gedeb xijaab kaaga dadab, godadka naareed.”\nMaansadan kale ee baroorp-diiqda ahna, waxa curiyay Maxamed Baashe Xasan. Isaga oo ka tiiraanyeysnaa geeridaa naxdinta lahaydna, wuxu yidhi:\n“Damal la hadh galaa buu ahaa, duhur kaliileede,\nDugsi lagu hirtaa buu ahaa, deyro-dhaafyada e’,\nDayax noo iftiimuu ahaa, oo la daawado e’,\nDadnimada hu’geedu ahaa dabo-galkeediiye,\nXaqa daaficiisu lahaa, geyllan-dirireede,\nDabuub gabay ayuu odhan ogaa, maalintii daran e’,\nAfhayeen u dooduu ahaa doorka maatida e’,\nDhaaxuu dab oog weyn leh shiday, oo xaq daakiraye,\nDhaaxuu dareen kiciyey oo, soo duwaay yidhiye,\nDhaaxuu digniin noogu daray, maanso duluc weyne,\nDuug dhaxalka noo yaalla baa, loox ku daabacane,\nDugsiyada aqoontaanu dhigi, daymo bogasheede,\nWaa duni habeen lagu dhaxaa, degeshigeediiye,\nDun-carbeed ka duuduubayoo, daantii kale aadye,\nDudmo ma laha geeridu hadduu, xaqu dillaacaaye,\nDaaraha Jannada Eebbahay, hawga dadab yeelo,\nAllahayow dariiq toosan mari, dawgii Nebigeenna, scw,\nDuddo nabad ah Weynow Jannada, socod ha daanshoodo,,\nDermo gogol ah beeraha jannada, debecsanaan seexi.”\nDr. Bashiir Good oo deggen Imaaraadka ayaa isaguna ka mid ahaa dadkii maansooday geeridii Cali Sugulle. Bashiir oo qoraa, cilmi-baadhe maansayahan ah ayaa jiiftadan soo socota isaguna ka tiriyay geeridaa naxdinta lahayd, waxaanu maansadiisan baadi-sooc uga dhigay: Afkaa caano lagu qabay, waxaanu yidhi:\n“In kastoy dhul ciiriyo,\nDishaa wiil cimaamadan,\nAma caan bixii oday,\nCaalim deeqa uunkiyo,\nAbwaan maanso curiyoo,\nHooyo lagu cigaashaa,\nAy tahay cir soo dumay,\nColaadow sidaan qabo,\nNin xabaali celisaa,\nMaaha wiil cadceeddiyo,\nCali Sugule oo kale,\nOo abwaanku ciid iyo,\nCarro-tuul nin qariyoo,\nCidla’ lagu illooboo,\nAayar uun la cidhif maro,\nWuu ka cidhibo dheer yahay,\nKa ciraabo weyn yahay,\nWuxuu heeso curiyiyo,\nWuxuu erayo caan-baxay,\nSuugaan cuddoon iyo,\nWuxu caano iyo malab,\nCeeryoonshay baa tuban,\nOo ciidda Soomaal,\nInta ubad carruuriyo,\nCirrolaba dul joogaan,\nAfkeennuna cammiran yahay,\nCarrabkeennu dihin yahay,\nCali wuu ku nool yahay,\nAbwaannada ku caan-baxay,\nHaddaan sheego dhawr ciriq,\nOo Cali dad dheeraa,\nCidna kaga tilmaanaa,\nWuxu Cali dad dheeraa\nCidna kaga tilmaanaa\nTix u curiyay uu diray,\nOon curubo soo ridin,\nMidhaheedu caan noqon,\nCaleemaysan lama arag,\nWuxu Cali dad dheeraa,\nRunta uu caddeeyoon,\nCeeryaamo iyo qiiq,\nCawriir la hoos gelin,\nMarkuu ciil dareemaba,\nIyadoo cillaan iyo,\nCidla’ laga arkaayuu,\nTixo ay carruurtiyo,\nOo haddana culays iyo,\nCaqli lagu abaydimay,\nCiidda raacin jirayoo,\nSida cadarka Baariis,\nCarfi laysku marin jiray,\nHaddaan gabayga ciil iyo,\nCadho lagu bogsiinayn,\nAma maalin ciidoo,\nCarcaraaf xun loo maray,\nAan lagu cimaamadin,\nAma caashaq iyo lool,\nDhallinyaro u ciidmayn,\nHiddo iyo ciyaar iyo,\nCashar aanu noqonayn,\nWeligiiba uma curin,\nInu cuud ku raadsado,\nCasho maanso uma tirin,\nCanaan iyo tus mooyee,\nMadax inu u ciidmuu,\nBeen ugu cidaadaa,\nCaadadiisa ma ahayn,\nWeligii cod quudheed,\nCarrabkiisu muu odhan,\nHal-abuur wax curiyoo,\nInta gabay cisaysaa,\nKa cibaaro qaatiyo,\nIyo wuxu ahaa calan,\nCawo dhalad Ilaahay,\nDadkeenaw ugu ciidmiyo,\nCudurrada qalaad iyo,\nKa ilaashay ceebtee,\nCunnaabiga u soo xidhay,\nCarruurta iyo dumarkiyo,\nCidda iyo dhirtii iyo,\nCiiddaad u oydeed,\nIlaa calan-sudhkii iyo,\nMaantoy cid kale tahay,\nCidlada ugu dhimataa,\nCiidho kuugu ooyee,\nAakhiro ku cadho beel,\nCarfi iyo wanaag iyo,\nCisi lagugu sooryee,\nAfkaa caano lagu qabay.\nCali Sugulle Cigaal, Dun-carbeed sidaas ayaynu ku sii sagootiyaynaa innaga oo Ilaahay uga baryaynayna in qabri u nuuro oo uu Jannooyinkiisii ka waraabiyo. Ilaahay innagana dhammaanteen samir iyo iimaan ha inaga siiyo. Intaa iyo in ka badan ayuu dhammaanteen ku wada lahaa, anigana si gaar ah ayuu iigu lahaa. Sidaas ayuu Cali Sugulle naftiisii qaaliga ahayd iyo waqtigiisiiba inoogu huray isaguna ku shuf-beelay. Waxaan soo xusuusta haba tuduc uu lahaa |Gaarriye oo ahaa:\nAnna ku hurushoobaa,”\nAlleylehe Cali Sugulle ayaa sidii uu inoogu iftiiminayay isagii ku jurushoobay oo naftiisii qaaliga ahayd ku waayay. Xilka dhammaanteen saarani waa sidii aynu u ururin lahayn, u daabici lahayn, una keydin lahayn murtidii dhaxal-galka ahayd ee uu da’-yarteenna uga tegay.\nAynu ku soo gunaanadno taxanaheennan gaabnaa tuducan laga reebay Cali Sugulle isaga oo Faarax Nuur soo xiganayay.\nFaarax Nuur wuxu yidhi:\nSidii aan ka wada deynahan, wax ugu sheegaaye,\nMar haddii aan waxaa yeela iyo, waano kala quustay,\nSow in aan dantay warriyaa, igu wanaag maaha,\nCali Sugullena wuxu yidhi:\nSidii waanadii Faarax nuur, dhego haddaan waayay,\nKa-waantoobi maayee in aan, waajibkaw sheego,\nAyaa igu wallaahiya tan iyo, waaga aakhiro,\n← Xuska 27-Guurada Maalinta Shuhadada ee SNM\nFarshaxanka Soomaaliyeed: Qoridda Mooyaha →


Guddii doorashooyinka oo si rasmi ah loo kala diray | KEYDMEDIA ONLINE\nGuddii doorashooyinka oo si rasmi ah loo kala diray\nGuddigii doorashooyinka lagu muransanaa ee muddada lixda bilood ku xareysnaa Hotel Decale ayaa caawa looga yeeray Villa Somalia, iyagoo lagu war galiyay in lakala diri doono.\nMUQDISHO, Soomaaliya - Ra’iisul Wasaare Ku-xigeenka xukuumadda xil gaarsiinta ah ee Soomaaliya Khadar Mahdi Guuleed ayaa kulan afur ah la yeeshay xubnihii guddiyadii doorashooyinka heer federaal iyo heer dawlad goboleed iyo guddiga Khilaafaadka ee lagu muransanaa, Mahdi ayaa umahad celiyay xubnaha dhallinyarada oo markii horeba laga soo kala aruuriyay xafiisyada Ra'iisulwasaaraha, Madaxtooyada iyo kan NISA.\nGuddigan ayaa lagu wargeliyay hoteelada iyo guryihii ay deganaayeen in ay ugu egtahay 25 -ka bishan. Waxaana loo sheegay in ay ka guuraan goobaha la dejiyay oo ay ka mid ahaayeen hoteel ku dhow garoonka diyaaradaha.\nDowladda Soomaaliya ayaa ku dhawaaqday in qorshihii doorashada ee guddigan loo dhisay la baajiyay kaddib markii Golaha Shacabka BJFS uu muddo kordhin usameeyay hay'adaha dowladda, waxaana sidaas lagu laalay qorshihii doorashadii lagu heshiiyay 17 -ka September ee Doorashada Dadban.\nBeesha Caalamka ayaa ka hor timid tallaabadan muddo kororsiga ah taasoo weli madaxweynaha waqtigiisu dhammaaday ee Farmaajo uu ku fars-adeegayo, waxaana ka go'an in muddo laba sano ah uu kursiga iyo talada dalkaba sii maamulo!


Terror Free Somalia Foundation: Warsaxaafadeed Shirka Golaha Wasiirada April 26\n(Muqdisho - Talaado, 26 April 2011) Shirkii ay Golaha Wasiiradu yeesheen maanta oo uu shir-guddoominayey Ra’iisul Wasaaraha Somalia Mudane Mohamed Abdullahi Mohamed (Farmaajo) ayaa waxaa looga hadlay arrimo dhowr ah oo ay ka mid yihiin arrimaha amniga, abaaraha ka jira dalka iyo marxaladda kala guurka ah. Golahu waxey isku raaceen arrimaha soo socda:\n3. In Xukuumadda ay sii wado wadatashiyada ay la bilowday baarlamaanka ee ku aadan qorshayaasha xukuumaddu u diyaarineyso dhameystirka howlaha qabyada ah ee uu Axdiga FKMG ah na farayo, si loo abuuro aragti mideysan ee ku aadan mustaqbalka soomaaliya. -DHAMAAD-\n-- Garad Salad Hersi Press Officer office of the Prime Minister Mogadishu, Somalia Posted by


Itoobiya oo lagu kala yaacay iyo fursadii ay Ogaadeeniya ku xoroobi lahayd oo soo gacan gashayka dib markii Dusuqle is casilay |\nMaamulkii kaligii taliyaha ahaa ee ka dhisnaa wadanka Itoobiya ayaa lagu kala yaacay kadib markii ay banaan baxyo aad u xoogbadan gilgileen caasimada wadankaa ee AdisAbaba. sidoo kale waxaa banaanbaxyo kasocdaan Kililada Oromada iyo Amxaarada.\nDawladii uu madaxda ka ahaa Raysalwasaare Xayle Mayam Desalegn ayaa saaka aroornimadii hore ooda ka qaaday maxaabiis tiradooda lagu sheegay ilaa 6500 oo u xidhnaa fikirka siyaasadooda.\nDhinaca kale waxaa meesha ka baxay wadahadaladii ay Jabhada Wadaniga Xoraynta Ogaadeeniya kula jirtay taliska Adis Ababa tasoo soo afmeertay rajadii laga qabay in Itoobiya kasii taliso deegaanada Ogaadeeniya.\nXayle Maryam ayaa sidoo kale iska casilay gudoomiyo nimadii uruka Tigreega ee awooda dalkaasi luqun jibaarka ku haystay.


USA, 11 Feb 2014(Alldhooftinle.com)\n12 qof ayaa lagu soo eedeeyey gobolka Ohio ee dalka Maraykanka inay qasab kaga xiireen gadhkii iyo timihiiba niman qabiilka Amishka ah.\nQabiilka Amishka ayaa la baxa gadhka iyo iyo timaha isla markaana iska mamnuucay inay isticmaalaan waxyaabaha casriga ah, waxayna leeyihiin iskuulo u gaara. Haweenka Amishkuna waxayba xidhtaan masaro iyo toobab dhaadheer.\n12 qof ee la soo eedeeyey ayaa isugu jira 10 nin iyo laba haween ah oo afar ka mid ahi isku qoys yihiin. Eedeysanayaasha ayaa bilihii Oktoobar iyo Novembar waxay wadada u galeen isla markaana qasab kaga xiirayeen timaha iyo gadhkaba qofkastoo Amish ah oo wadadaa soo mara iyagoo isticmaalaya maqasyo iyo qalabka baytariga ku shaqeeya ee timaha lagu xiiro.\nEedeysanayaasha ayaa hadii denbiga lagu helo la xiri doonaa ilaa labaatan sano. Arintan oo la mid ah diin nacayb maadaama Amishka aaminsan yihiin in timaha lala baxo qofkii xiiraana uu xadkiiba ka baxay. Dadka Amishka oo ku nool miyiga Maraykanka waxaa beryahan danbe soo gaadhayey dhibaatooyin ay u gaysanayeen dad aan jecleyn diinta iyo dhaqanka Amishka.


Sirdoonka Maraykanka oo shaaciyay in Dhaxalsugaha Sacudiga Maxamed Bin Salman uu amray dilkii Khashoggi - Home somali news leader\nHome NEWS Sirdoonka Maraykanka oo shaaciyay in Dhaxalsugaha Sacudiga Maxamed Bin Salman uu amray...\nTOPSHOT - Saudi Crown Prince Mohammed bin Salman attends the Future Investment Initiative (FII) conference in the Saudi capital Riyadh on October 23, 2018. - Saudi Arabia is hosting the key investment summit overshadowed by the killing of critic Jamal Khashoggi that has prompted a wave of policymakers and corporate giants to withdraw. (Photo by FAYEZ NURELDINE / AFP) (Photo credit should read FAYEZ NURELDINE/AFP via Getty Images)\nDhaxal Sugaha Boqortooyada Sacuudi Carabiya Maxamed Bin Salmaan ayaa amray howlgalka lagu dilay suxufiga mucaaradka ah ee Jamal Khashoggi, oo la dilay sanadkii 2018, sida lagu sheegay warbixin ay sirdoonka Maraykanka soo saareen.\nKhashoggi, oo deganaa Mareykanka waxna ku qori jirey wargeyskga Washington Post si weyna u dhaliili jirey siyaasadaha amiirka dhaxalka leh, ayaa la dilay oo lagu dhex jarjaray meydkiisii gudaha qunsuliyada boqortooyada ee Istanbul.\nRiyaad waxay beenisay wax lug ah oo uu ku leeyahay dhaxal sugaha boqortooyada, dilkii Khashoggi.\n“Tan iyo 2017, Amiirka leh dhaxalka boqortooyada wuxuu si buuxda gacanta ugu hayey hay’adaha amniga iyo sirdoonka Boqortooyada, taas oo ka dhigeysa mid aad u adag in saraakiisha Sacuudiga ay fulin lahaayeen howlo noocan oo kale ah iyada oo aan la haysan ogolaanshaha Amiirka dhaxalka leh,” ayaa lagu yiri warbixinta\nMaamulka Biden wuxuu ku dhawaaqi doonaa cunaqabateyn iyo fiisooyin loo diido dadkii ku lug lahaa dilkii Khashoggi, inkasta oo aysan cunaqabateyn saareynin amiirka dhaxalka leh sida ay sheegeen saraakiisha Mareykanka.\nMaadaama ay dib u soo celineyso xiriirka mid ka mid ah xulafada ugu dhow ee Carbeed, Mareykanka ayaa sidoo kale tixgelinaya joojinta heshiisyada hubka ee lala galayo Sacuudi Carabiya oo keenaya walaacyada xuquuqda aadanaha iyada oo lagu xaddidayo iibka millatari ee mustaqbalka hubka “difaaca”.\nAfhayeen u hadlay Wasaaradda Arrimaha Dibadda ayaa sheegay in Mareykanku diiradda saaray joojinta colaadda Yemen xitaa iyada oo hubineysa in Sacuudi Carabiya ay haysato wax kasta oo ay ugu baahan tahay inay ku difaacdo dhulkeeda.\nKhashoggi, oo 59 jir ah, wuxuu ahaa weriye Sucuudi ah oo ku noolaa masaafuris iskiis ah gudaha dalka Maraykanka,\nWaxaa uu galay Oktoobar 2, 2018, qunsuliyadda Sacuudiga ee Istanbul iyadoo loo ballanqaaday dukumiinti uu u baahan yahay inuu ku guursado saaxiibtiis Turkiga ahayd. Koox hawl-wadeenno ah oo lala xiriirinayo MBS ayaa ku dilay halkaas, jirkiina way jarjareen,maydkiisiina lama helin.\nRiyaad markii hore waxay soo saartay sheekooyin is khilaafsan oo ku saabsan maqnaanshihiisa, laakiin aakhirkii waxay qirtay in Khashoggi lagu dilay waxa ay ugu yeertay hawlgalkii dhiibistii “anshax xumada”.\nKow iyo labaatan nin ayaa loo qabtay dilkiisa, shanta sarkaal ee sarsare oo uu kujiro kuxigeenka taliyaha sirdoonka, Ahmed al-Asiri, iyo Saud al-Qahtani, oo ah caawiye sare MBS.\nBishii Janaayo 2019, 11 qof ayaa maxkamad la soo taagay iyagoo albaabbadu u xirnaayeen. Shan ka mid ah waxaa lagu xukumay xukunno dil ah, kuwaas oo loo beddelay 20 sano oo xabsi ah ka dib markii ay cafiyeen qoyska Khashoggi, halka saddex kalena lagu xukumay xukunno xabsi ah.\nAsiri waa la maxkamadeeyay laakiin waa la siidaayay “cadeymo aan ku filneyn darteed,” ayuu yiri xeer ilaaliyaha, halka Qahtani la baaray laakiin aan wax dacwad ah lagu soo oogin.\nIllaa iyo hada wax jawaab ah kama bixin Boqortoyada Sacudi Carabiya warbixintan ay sirdoonka Maraykanka soo saareen.\nPrevious articleThe EU Medicines Agency approves Regeneron’s Covid-19 synthetic antibody therapy\nNext articleThe FDA panel supports Johnson & Johnson’s single-dose Covid-19 vaccine


The 192.168.1.1 - 192.168.ll Cinwaanka IP-ga ayaa ah mid aad u caadi u ah dhammaan moodelada ADSL oo lagu daray modemyo lagu daray Wi-Fi Router oo lagu daro Router muhiim ah. Cinwaanka IP-ga ee sida caadiga ah badanaa loo arko cinwaanka martigeliyaha ayaa loo adeegsadaa si loogu galo router qaabeynta modem. IP-yada noocan oo kale ah ayaa sidoo kale loo adeegsan doonaa sidii IP-ga caadiga ah ee shirkadaha '192.168.0.1 ama 10.0.0.1 admin login router.\n192.168.1.1 Maamulka Galitaanka\nWadada loo galo 192.168.1.1 IP\nFarsamada muhiimka ah ee lagu galo cinwaanka IP-ga ayaa gacanta ugu dhigaya biraawsarka. Waa inaad kaliya qabataa https://192.168.1.1 galay biraawsarka oo lagu daray waxaad shaki la'aan geli doontaa cinwaanka IP-ga.\nDadweynaha badankood ma haystaan wax dhibaato ah oo ay marin u helaan. Macaamiisha badankood waxay kuu sheegi doonaan in dhibaatada furaha ay bilaabmayso iyadoo kugu dhiirigalinaysa inaad gudbiso baaskiilkaaga. In kasta oo qaar badani aysan wax talo ah ka helin waxa uu baaskeygooda yahay, kuwa kale waxay si toos ah u dhigaan PW aan sax ahayn iyagoon fileynin. Sida loo CODSADO tan 192.168.l.1 ama 192.168.1.1\nQaabka loo Dalbado 192.168.l.1 kale 192.168.1.1\nFuraha Furaha https://192.168.1.1 ka dib markaa https: //192.168.l.1 ha ku qorin cinwaanka barta biraawsarka ee laga ogaan doono xagga sare ka dibna shaqo gal. Haddii IP-ga caadiga ahi yahay 192.168.1.1 oo aan ka ahayn modem router-ka kale mooyee si fudud u xaqiiji buug-yare tilmaameedka si loo helo isla & meel IP-gaas ah. Maalmahan websaydhka ayaa la bilaabi doonaa markaa waxaad arki doontaa shaashad galitaan leh magaca isticmaalaha ka dibna sanduuqyada PW. Haddii aad dib u soo ceshanayso markii ugu horreysay waxaad markaa si fudud u galin kartaa aqoonsiga gelitaanka ee caadiga ah ee lagu caddeeyay buug-yaraha modem / router.\nRaadiyaha IP Router\nRaac tilmaamaha si aad uga raadiso router IP-ga laptop-kaaga:\nKu dhaji dariiqan\nBilow - Dhamaan Barnaamijyada - Qalabka - Taliska Degdega ah.\nMarka daaqada amarka degdegga ah ee ka hooseeya amarrada midba mid\nWax sidan oo kale ah waad ogaan kartaa:\nC: \_ Document & Settings \_ maamule- ipconfig | findstr / I "Gateway" Default Gateway. . . . . . . . . ; 192.168.l.1\nMarka halkan asalka ayaa ah 192.168.1.1 IP inkasta oo ay u muuqato sidii 192.168.l.1\nTag boosteejada. Kaliya waxaad kaheli kartaa laptop-ka ama adiga oo ku baaraya sanduuqa raadinta.\nKu dhufo Codsiyada - Qalabka Nidaamka -Terminal\nKa dib markii terminal bilaabo, qabashada amarrada hoose\nKoorsada IP-ga grep default\nAmarada noocan oo kale ah ayaa ku siin doona adiga natiijadan oo kale\nHaddana mar kale ayaad ogaan doontaa in nidaamku bixinayo router-ka caadiga ah 192.168.ll cinwaanka IP-ga ee Macintosh OS\nTani waxay soo bandhigeysaa cinwaanka IP-ga router-ka ee 192.168.l.1\nSi kastaba ha noqotee xaqiijinta waxyaalahan marar badan macaamiisha ayaa la yaaban ka dib markii ay leeyihiin dhowr isku xirnaanta Wi-Fi & si loo hubiyo inaad ku midaysan tahay routerka saxda ah ee aad isku dayeyso fudud on iyo off router ka dibna u fiirso waxa signalka dansan & mar kale soo noqnoqda.\nHaddii aad rabto inaad beddesho cinwaanka IP-ga ee router-ka, kaliya ku qor IP-ga caadiga ah biraawsarka. Hada waxaa lagaa codsan karaa inaad qorto passkey & username. Waxaad ka heli kartaa macluumaadkan hagaha qalabka. Taageerada maamulka ee router ayaa markaa furi doonta.


Jaalaha yaryar waxay ku kulmaan Toulouse "si ay u sii wado dagaalka Macron" - TELES RELAY\nACCUEIL » COMPANY »Caleenta Yellow ayaa ku kulantay Toulouse" si ay u sii wado dagaalka Macro "\nJaldiga jaalaha ah wuxuu ku kulmaa Toulouse "si uu u sii wado dagaalka Macro"\nWaayo, abaabulka 22e Saturday, jaakadaha huruud ah waxaa lagu yaqaan in isku urursadaan in tiro ka 12 pm on Capitol Square ee Toulouse. The horjooguhu Heerka Sare-Garonne ayaa mamnuucday dhammaan dibad u dhexeeya am 10 21 iyo pm.\naayaadku waxaa hore u soo baxay ee Toulouse oo la kulmay dhowr dhacdooyinka dibad Saturday 13 April hor dibad-bax weyn ka Place duhurkii du Capitole qorsheeyay. Xeerka XXII ee Geela jaalle, Toulouse waxay u dhisan tahay caasimadda qaranka.\nUjeeddo: si loo muujiyo in abaabulidda aysan wiiqmin maalmo yar oo ka mid ah ogeysiisyada la filayoEmmanuel Macron si loo dhammeeyo doodda wayn. Jaakadaha Yellow ee City Pink ku tiirsan xoojiyo ka Bordeaux iyo Montpellier, iyo joogitaanka tirooyinka dibad baxa, Priscillia Ludosky ama Maxime Nicolle (aka "Fly fuushanba"), bararin sareysa. Waxay ahaayeen ilaa kuwii ka soo horjeeda 10 000 ee bishii Janaayo.\n800 booliiska iyo gendarmeeshinka\nArintaan oo kale "rabto in ay dagaalka yeelato", Wasiirka Arrimaha Gudaha, Christophe Castaner, ayaa ka digay in ay jiri doonaan qalab "dhexdhexaad ah" oo leh in ka badan bilayska 800 iyo gendarmeeshiyada la geeyay waddooyinka.\nKulankan ayaa noqon doona kii ugu horreeyay tan iyo markii la bilaabay dhaqan-galinta Sharciga Ka-hortagga Sharciga Khamiista, soo bandhigida, iyo waxyaabo kale, dambi ah qarinta wajiga wajiga banaanbaxyada.\nIn Paris, xarunta dhexe ee bilayska ah ayaa soo saaray amar mamnuucaya kulan mid ka mid ah jaakadaha jaalaha on Elysees Champs iyo jidadka dadab. Si joogta ah ayaa lagu soo rogay tan iyo bartamihii bishii Maarso, mamnuucidda qayb ka mid ah diidmada welwelka sidoo kale tirada magaalooyinka kale, Lille, Lyon, Montauban ...\nShirarka waxaa sidoo kale lagu qorsheeyay Marseille, Grenoble ama Lille. Toddobaadkii hore, ficil XXI waxay soo ururiyeen 22 300 dadka waddooyinka, sida laga soo xigtay Wasaaradda Arrimaha Gudaha, tirooyinka rasmiga ah ee ugu hooseeya tan iyo Bishii 11aad.\nQodobka Source: https://www.france24.com/fr/20190413-gilets-jaunes-toulouse-capitole-macron-samedi-mobilisation\nKubadda cagta: Dhamaan waxaad u baahan tahay inaad ka ogaatid bar-barashada CA-2019 - JeuneAfrique.com\nAdolph Lele Lafrique ayaa ku martiqaadeysa dadka isticmaala internetka inay fursad u helaan dib u soo celinta nabadda


SAWIRO : Garoonka Aadan Cadde oo laga hir geliyay Xarun laga helo Adeegyada dowladda hoose | Nabadqaad News & Nabadoon Online\nSAWIRO : Garoonka Aadan Cadde oo laga hir geliyay Xarun laga helo Adeegyada dowladda hoose\nMaamulka gobolka Banaadir ayaa garoonka Diyaaradaha Aadan Cadde ee magaalada Muqdisho ka hirgeliyay xarun laga bixiyo Adeegyada Muhiimka ah uu bixiyo maamulka gobolka Banaadir.\nXaruntan laga hirgaliyay garoonka Aadan Cadde waxaana si wadajir ah xariga uga jaray wasiir kuxigeenka Wasaarada Maaliyadda ee xukuumada Soomaaliya iyo gudoomiye kuxigeenka amniga iyo siyaasada gobolka Banaadir\nMaamulka gobolka Banaadir ayaa xaruntan uu ka furay gudaha Garoonka Diyaaradaha Aadan Cadde ayaa bixin doona adeegyada ,Shatiyada Ganacsiga, Diiwaangalinta shirkadaha iyo NGO-yada, Faya dhowrka garoonka diyaaradaha, iyo Buugga Caafimaadka.\nMaamulka Gobolka Banaadir uu Gudoomiyaha ka yahay Eng Cabdiraxmaan Yariisow ayaa inta uu xilka hayay sameeyay isbadalo iyo Horumaro badan, waxaana magaalada lagu baahiyay adeegyada muhiimka ah ee bulshadu ka rabto maamulka gobolka.


Deg Deg: C.C.Shakuur oo lumiyay xubinimadii Baarlamaanka | Arrimaha Bulshada\nHome English News News Deg Deg: C.C.Shakuur oo lumiyay xubinimadii Baarlamaanka\nDeg Deg: C.C.Shakuur oo lumiyay xubinimadii Baarlamaanka\nTuesday, May 24, 2022 English News , News\nBulsha:- Hogaamiyihii xisbiga Wadajir hadana loo doortay Xildhibaan katirsan Golaha Shacabka islamarkaana u tartamay xilka madaxweynaha Soomaaliya Cabdiraxmaan Cabdishakuur Warsame ayaa waayay kursigii Golaha shacabka.\nArrintan ayaa ku soo aadeysa kadib markii uu siyaasigan aqbalay xilka Ergeyga Gaarka ah ee u qaabilsan arrimaha Gurmadka Abaaraha Soomaaliya ee manta uu u magacaabay Madaxweyne Xasan Sheekh Maxamuud.\nHadaba sida ku cad Qodobka 59-aad ee Dastuurka KMG Xubinimada Baarlamaanka Federalka waxaa lagu lumin karaa:\n(B) xubinta oo ay Lasoo gudboonaato xaalad xil gudasho la’aan joogto ah.\n(C) xubinta oo istiqaalad u gudbisa aqalka ay xubinta ka tahay lagana aqbalo.\n(D) ka maqnaasho laba kalfadhi oo isku xigta ayada oo aanay jirin sabab maangal ah.\n(E) Hadii ay Xubintu aqbasho xil dowladeed oo aan wasiir aheyn.\n(F) Hadii la hakiyo xuquuqdiisa muwaadinimo sida ku cad sharciga.


Wasiir Dube “Waxana rajeynaynaa in Madaxda ka maqan shirka ee aan saakay imaanin inay ka soo qeyb gali doonaan berri..” | Dalka Times - News and Politics\nHome WARKA Wasiir Dube “Waxana rajeynaynaa in Madaxda ka maqan shirka ee aan saakay...\nMuqdisho:-Wasiirka Wasaaradda Warfaafin, Dhaqanka iyo Dalxiiska ee Xukuumadda Federaalka Soomaaliya mudane Cusmaan Abuukar Dubbe, oo Shir jaraa’id warbaahinta kula hadlay ayaa ka warbixiyey kulankii furitaanka u ahaa Shirka Qaran ee dhammeystirka arrimaha Doorashooyinka ee u dhaxeeya dowladda Federaalka iyo dowlad goboleedyadda oo saaka ka furmay xarunta Afisiyooni.\nWasiir Dubbe, ayaa sheegay in dhamman xubnihii lagu casuumay shirka ay ka soo qeyb galeen marka laga reebo Madaxweynayaasha Jubbaland iyo Puntland, diyaarna ay u ahaayeen dhameystirka heshiisyaddii 17-kii Sabteembar iyo 16-kii Febraayo ee guddigii Farsamadu ay soo diyaariyeen.\nWasiirka Warfaafinta Cusmaan Abuukar Dubbe, ayaa tilmaamay in maanta shirku uu ku furmay horudhac iyo bar-bilaw wanaagsan, ” waxaa looga hadlayey in marka hore la is qalbi xaaro oo la wadda hadlo si loogu daadago ujeedada shirka iyo ajendayaasha Kale” ayuu yiri Cusmaan Dubbe.\n“Shirku waa uu sii soconaya, waxana rajeynaynaa in Madaxda ka maqan shirka ee aan saaka imaanin inay ka soo qeyb gali doonaan berri, si shirku u sii socdo dalkuna doorasho u aado” ayuu warbaahinta u sheegay Cusmaan Abuukar Dubbe wasiirka warfaafinta ee XFS.


Maamulka Jubbaland oo soo gunaanaday doorashada kuraasta Aqalka Hoose | UNSOM\n13:41 - 07 Apr\nDoorashada kursigii ugu dambeeyey ee ka tirsanaa 43-da kursi ee loo qoondeeyey Jubbaland ayaa waxaa ku soo baxay Ibraahim Maxamed Xuseen oo ka soo jeeda beesha Bartire, Daarood. Wuxuu helay 47 cod oo ka mid ah 51-ka cod ee la dhiibtay. Maadaama uu noqonayo xildhibaan ka tirsan baarlamaanka soo socda, Mudane Ibraahim wuxuu ballanqaaday in uu taageeri doono barnaamijyada lagu awood siinayo haweenka ka soo jeeda maamulka Jubbaland.\nToban haween oo ka soo jeeda Jubbaland ayaa loo doortay Golaha Shacabka muddadii ay socotay codayntii Kismaayo ka billaabatay 8-dii Nofembar.\nWakiilka Gaarka ah ee Xog-hayaha Guud ee Qaramada Midoobay u qaabilsan Soomaaliya, Michael Keating, Wakiilka Gaarka ah ee Guddoomiyaha Guddiga Midowga Afrika u qaabilsan Soomaaliya, Danjire Fransisco Caetano Madeira, Madaxa Ergada Midowga Yurub u qaabilsan Soomaaliya, Veronique Lorenzo iyo madaxweynaha Jubbaland Axmed Maxamed Islaam ‘Madoobe’ ayaa goobjoog ka ahaa wareeggii ugu dambeeyay ee doorashada ka dhacday caasimadda maamulka ee Kismaayo.\n“Doorashooyinkan ka dhacay Jubbaland waxay ku dhaceen si amni ah, waxaana mahadnaq mudan shaqada ciidanka amniga deegaanka iyo kuwa AMISOM, codayntuna waxay ahayd mid si habsami leh ku dhacday,” ayuu Danjire Keating u sheegay warfidiyeennada ka dib dhammaadkii doorashada.\n“Doorashadani xaqiiqdii waa mid meteleysa dadka deegaanka, waana waxaan doonaynay,” ayuu yiri Danjire Madeira. “Dib u heshiisiin ayaan ka rabnaa Soomaaliya. Haddii dhammaan madaxda kale loo doorta sida doorashada aan maanta goobjoogga ka ahayn oo kale, dib u heshiisiintu waa mid suurtagal ah markaas.”\nMadaxweynaha Jubbaland ayaa kulan albaabbadu u xiran yihiin madaxtooyada kula yeeshay Danjire Keating, Danjire Madeira iyo Madaxa Ergada Midowga Yuru Lorenzo, waxayna wada-hadallada diiradda saareen gargaarka bini’aadannimo ee loo fidinayo dadka ka soo laabanaya xeryaha qaxootiga Dadaab ee Kenya iyo hawlgallada milateriga ee looga gol leeyahay xorraynta deegaannada ka tirsan Jubbada Hoose iyo Jubbada Dhexe ee ay Al-Shabaab wali gacanta ku hayso.\n“Waxaan ka wada hadalnay wajiga xiga ee geeddi socodka doorashada iyo hawlgallada milateriga ee laga fulin rabo deegaannada ku xeeran webiga Jubba,” ayuu yiri Madaxweyne Madoobe.\n“Waxaan la hadalnay Taliyaha Ciidanka AMISOM Jeneraal Cusmaan Nuur Subagle waxaana isku af garannay waqtiga rasmiga ah ee ay billaabanayaan hawlgallada,” ayuu raaciyay. “Ciidanka Jubbaland iyo kuwa AMISOM waxay diyaar u yihiin in ay billaabaan hawlgallada.”\nHadalka madaxweyne Madoobe ee ku aaddan hawlgallada milateri ee qorshaysan ayaa yimid hal maalin ka dib markii saraakiil sar sare oo ka tirsan militeriga AMISOM ay kulan ku qaateen Muqdisho, kaas oo looga hadlayay istiraatiijiyad ka dhan ah argagaxisada.\n“Shaqada adag ee amniga wali idinka ayay idin hor taallaa, la dagaallanka Al-Shabaab iyo sidoo kale xoojinta cududda ciidanka amniga qaranka Somaaliya si ay Soomaaliya awood ugu yeelato in ay si buuxdo ula wareegto ammaankeeda,” ayuu yiri Danjire Keating.\n GFHDD oo booqday Galmudug si uu ugu baaqo in doorashada Aqalka Hoose lagu soo gabagabeeyo waqtiga loogu talagalay\n Haween ku guulaystay afar ka mid ah lix kuraasta Aqalka Hoose ee Koonfur Galbeed